text:
ईद
ईद उल-फित्र या ईद उल-फितर (अरबी: عيد الفطر) मुस्लमान रमजान उल-मुबारकक महिनाक बाद एक मजहबी खुशी कऽ पावनि मनावैत अछि जकरा ईद उल-फित्र कहल जाइत अछि । ई यक्म शवाल अल-मुकर्रम्म कऽ मनावल जाइत अछि । ईद उल-फित्र इस्लामी क्यालेन्डरक दसम महिना शव्वालक पहिल दिन मनावल जाइत अछि । इसलामी क्यालेन्डरक सम्पूर्ण महिनासभ कऽ जका एहो नव चन्द्रक देखलाक बाद शुरू होइत अछि । मुसलमानसभक पावनि ईद मूल रूपसँ भाईचारा कऽ बढ़ावा दै वला पावनि छी । ई पावनि कऽ सभ आपसमे मिल मनावैत अछि आ खुदासँ सुख-शान्ति आ बरक्कतक लेल दुआ माङ्गैत अछि । पूरे विश्वमे ईद कऽ खुशी पूरे हर्षोल्लाससँ मनाएल जाइत अछि ।[२]
सन्दर्भ सामग्रीसभ[सम्पादन करी]
- ↑ १.० १.१ १.२ "The Umm al-Qura Calendar of Saudi Arabia", अन्तिम पहुँच ७ मार्च २०१७।
- ↑ "खुशी बंटे के पर्व छी ईद-उल-फितर", दैनिक भास्कर, २९ अगस्त २०११, अन्तिम पहुँच १७ जुलाई २०१५।


c: text/html

text:
नवका- पुरनका लेख सर्च करु...
लालू बनलाह प्रधानमंत्री !
चौंक गेलहुं न. लोकसभा मे आई ऐना भेल. पूर्व रेलमंत्री लालू प्रसाद जीके नेतृत्व मे एकटा राष्ट्रीय सरकार बनाएल गेल. मुलायम सिंह यादव जी के सरकारक आओर सदनक संयोजक बनाएल गेलन्हि. सभसं अजगुतक गप ई रहल जे 36 के संबंध रहय वाला बीजेपी सं गोपीनाथ मुंडे लोकसभा स्पीकर बनाऔल गेलाह.
असल मे आरजेडी...बीएसपी... जेडीयू आओर समाजवादी पार्टी के सांसद सभ एमपी के वेतन तीन गुना बढ़ाबय के विरोध करय छलखिन्ह. ऐना नहि छल कि ओ नहि चाहय छलखिन्ह जे वेतन नहि बढ़य... बल्कि ओ तीन गुना के जगह पांच गुना बेसि वेतन बढ़ाबय के मांग पर डटल छलखिन्ह.
एहन मे हिनकर सभक विरोध पर जखन लोकसभा स्थगित करि देल गेल तं ई सभ सदने मे डटल रहलाह. एहि मे हिनका सभ के बीजेपी के सेहो सहयोग मिललन्हि. आओर बीजेपी... आरजेडी... जेडीयू... बीएसपी सभ के सांसद मिल एकटा मॉक सरकार बनौलखिन्ह. सरकार बनाबय के खेला खेललखिन्ह...स्वांग करलखिन्ह. सरकार बनाबय के ई ड्रामा काफी मजेदार रहल. लोक सभ खुब हंसलाह.
लोकसभा स्थगित भेलाह पर ई सभ सांसद सभ सदनहि मे यूपीए सरकार के बर्खास्त करि लालू जीक नेतृत्व मे एकटा सरकार बनौलखिन्ह.. लालूजी कहलखिन्ह जे काल्हि पौने दस बजे पूरा विपक्ष पार्लियामेंट कैंपस मे गांधी जीक प्रतिमा के पास धऱना देत आओर दस बजे नवका सरकार के कार्रवाही शुरू होएत. लालू जी पूरा मजाक के मूड मे छलाह आओर सवाल पूछल वाला पत्रकार सभ सं ईहो कललखिन्ह जे हुनकर सरकार पत्रकार के लेल नवका वेतन बोर्ड के गठन करत.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)

robotstxt: allowed

filter: keep


text:
दरभंगा । दरभंगा क पूर्वी दियारा क दिन बहुरय बला अछि । किछुए दिन मे इ इलाका पर्यटन स्थल क रूप मे जानल जाएत । दरभंगा शहर से पैंसठ किलोमीटर दूर दरभंगा, सहरसा, सुपौल आ समस्तीपुर क सीमा पर स्थित कुशेश्वर स्थान क चयन क कए विभाग क प्रक्रिया तेज कए देल गेल अछि ।
मिथिला वन प्रमंडल दिस स सरकार कए भेजल गेल विशेष प्रस्ताव मे एहि योजना क प्रारूप बनेबा स लए कए एकर क्रियान्वयन क काज शुरू भए गेल अछि । तत्काल तीस लाख सत्तर हजार सात सौ बानवे टकाक लागत क प्रारूप तैयार कए भेजल जा चुकल अछि । हलांकि आन प्रस्ताव लेल सेहो प्रारूप भेजबा लेल तैयार अछि । पहिल फेज में विकास क मद मे बाइस लाख टकाक स्वीकृति सेहो भेटल अछि । ओना त दू हजार नो सो तेइस हैक्टेयर भूमि बर्ड रेस्कयू क लेल अछि मुदा ओकर बेहतर विकास लेल 80 एकड़ भूमि अधिग्रहण कए बर्ड रेरेस्क्यू सेंटर आ ब्रीडिंग सेंटर बनेबाक योजना लगभग तय मानल जा रहल अछि । एहि लेल संबंधित विभाग कए रिपोर्ट भेजल जा चुकल अछि । ऐतबे टा नहि देहरादून स्थित एफआरआई सेन्टर कए एतय बीच-बीच मे आबय लेल चारि लाख टकाक आवंटन राशि उपलब्ध कराओल गेल अछि । विभाग ओकरा सेहो भेज देलक अछि । टीमक कैक टा वैज्ञानिक एतय आबिकए एकर जायजा सेहो लए चुकल अछि ।
ज्ञात होए जे बहुत साल से कुशेश्वरस्थान क ई इलाका साइबेरियन सहित आन आन विदेशी पक्षी क बसेरा बनल अछि । साल 1995 मे बर्ड रेस्क्यू सेन्टर क लेल स्वीकृति भेटल आ काज सेहो शुरू भए गेल छल । हलांकि एतय बेसी जाड़ क वजह से पक्षि क जमावड़ा सेहो एतय लागल रहैत अछि । ओहि क देखभाल आ नाव स गश्ती करबा क लेल काज सेहो शुरू अछि । वन विभाग सेहो समय समय पर कार्यक्रम करबैत रहैत अछि ताकि लोगक बीच जागरूकता बनल रहय ।
गॉंमक लोग कए भेटत सुविधा
कुशेश्वर स्थान इलाका क पैंतीसटा गामक चयन एहि योजना क लेल भेल अछि । संबंधित गामकए रोशनी स जगमग करबा कए योजना अछि । ओतहि हरेक गाम आ चौंक पर सोलर लाइट लगनाय अछि । बर्ड रेस्क्यू सेंटर आ ब्रीडिंग सेंटर क बीच-बीच मे खाली जगह पर वॉच टावर क निर्माण होएत । संग-संगे एहि पैतीस गाम मे लोग कए रोजगारक सुविधा त भेटबे करत संगे वन विभाग आन आन मदद सेहो पहुँचेबाक योजना पर विचार कए रहल अछि । एहि लेल गामक लोग कए दस-दस टा मुर्गी देबाक क व्यवस्था करल जा रहल अछि संगे-संग पाँच-पाँच टा फलदार आमक गाछ सेहो देल जाएत ताकि ओ अपन आर्थिक उन्नति करैत रहय ।
पर्यटक लेल सेहो रहत विशेष व्यवस्था
पर्यटक लेल कोनो असुविधा नहि होए एहि लेल सेहो विशेष ध्यान देल जाएत । पर्यटन विश्रामागार, पर्यटन वाहन, आ अल्पाहार क व्यवस्था विकसीत कैल जाएत । स्थानीय भोजन परंपरा कए सेहो विकसीत कैल जाएत । मोटरबोट आ नॉव क व्यवस्था सेहो कैल जाएत । एहि क अलावा रेलवे व्यवस्था क सुगम बनेबाक योजना पर सेहो विचार चलि रहल अछि । एतबे टा नहि बैठक आ प्रर्दशनी हॉल क संग पर्यटक कए सुविधा भेटय एकरो इंतजाम करल जा रहल अछि । पर्यटक कए सुरक्षा भेटय एहि क लेल स्थानीय लोगक संग-संग सुरक्षाकर्मी कए सेहो तैनात कैल जाएत । एहि क अलावा एहि दिस लोगक रूझान होए ऐहि लेल मखानाक खेती, मिथिला चित्रकला आ स्थानीय वस्तु कए प्रचारित करबा क लेल बजार सेहो ताकल जाएत आ ब्रिकी क व्यवस्था सुनिश्चित कैल जाएत ।


text:
राजविराज: मिथिलाक अनुपम डेग द्वारा बृहस्पतिदिन राजविराजमे मैथिली नाटककार, कलाकार तथा रंगकर्मी कुमार शैलेन्द्रक निधन पर शोक सभाक आयोजना कएल गेल.
डेगक महासचिव निराजन झाक अध्यक्षतामे आयोजित शोक सभामे मैथिली साहित्य परिषद्क पूर्व अध्यक्ष विष्णुकुमार मण्डल, विवेकानन्द मिश्र, मैथिल महिला परिषद्क पूर्व अध्यक्ष मीना ठाकुर, मैथिली साहित्य परिषद्क अध्यक्ष शुभचन्द्र झा, सचिव श्यामसुन्दर यादव, सञ्चारयात्रा नेपालक अध्यक्ष करुणा झा, शिक्षिका मन्जू श्रेष्ठ, अधिवक्ता देव नारायण यादव मानवअधिकारकर्मी आभासेतु सिंह आदि लोकनि दिवंगत रंगकर्मी ओ लेखक कुमार शैलेन्द्रकें श्रद्धांजलि देलनि ओ अपन विचार व्यक्त केलनि.
Tags: हालचाल हालचाल : ओहिपार


text:
स्टुडेन्ट अफ द इअर
स्टुडेन्ट अफ द इयर एक भारतीय प्रेमप्रसङ्गयुक्त नाट्य चलचित्र छी जे करण जोहरद्वारा निर्देशित अछि आ शाहरुख खानक रेड चिलिज इन्टरटेनमेन्टक सहयोगसँ धर्मा प्रोडक्शन्सक नीचा बनल जकर निर्माता हीरू यश जोहर छी ।[४] ई चलचित्रमे सिद्धार्थ मल्होत्रा, वरुण धवन आ आलिया भट्ट मुख्य भूमिकामे अछि आ ऋषि कपूर, साना सईद, रोनित रोय, साहिल आनन्द, राम कपूर आ फरीदा जलाल सहायक भूमिकामे अछि । इस चलचित्रमे बोमन ईरानी, काजोल, फराह खान आ वैभवी मर्चेन्ट अतिथि भूमिकामे अछि । ई चलचित्र १९ अक्टुबर २०१२ मे प्रदर्शित भेल छल ।[५]
कलाकार[सम्पादन करी]
- सिद्धार्थ मल्होत्रा अभिमन्यु सिंहक रूपमे
- वरुण धवन रोहन नन्दाक रूपमे
- आलिया भट्ट शनाया सिङ्घानियाक रूपमे
- साना सईद तान्या इसरानीक रूपमे
- ऋषि कपूर डीन योगेन्द्र वशिष्ठक रूपमे
- साहिल आनन्द जीत खुरानाक रूपमे
- मानसी रछ श्रुति पाठकक रूपमे
- कयोज ईरानी कैजाद "सूडो" सोडाबोतलओपनरवालाक रूपमे
- मनजोत सिंह डिम्पीक रूपमे
- रोनित रोय कोच शाहक रूपमे
- राम कपूर अशोक नन्दाक रूपमे
- गौतमी कपूर गायत्री नन्दाक रूपमे
- फरीदा जलाल अभिमन्युक दादीक रूपमे
- अक्षय आनन्द अभिमन्युक चाचाक रूपमे
- मनिनी मिश्रा गीता सिंह (अभिमन्युक चाची)क रूपमे
- प्राची शाह कोच शाहक पत्नीक रूपमे
- नन्दिनी सेन शनायाक माताक रूपमे
- बोमन ईरानी हरिकिशन सनमक रूपमे
- सुषमा सेठ योगेन्द्रक माताक रूपमे आंशिक उपस्थिति
- फराह खान द डिस्को सङ्ग गीतमे जजक रूपमे अतिथि उपस्थिति
- वैभवी मर्चेन्ट द डिस्को सङ्ग गीतमे जजक रूपमे अतिथि उपस्थिति
- काजोल द डिस्को सङ्ग गीतमे जजक रूपमे अतिथि उपस्थिति
सन्दर्भ सामग्रीसभ[सम्पादन करी]
- ↑ "Student Of The Year (2012) – Review by Taran Adarsh", Taran Adarsh, BollywoodHungama.com।
- ↑ २.० २.१ "Student Of The Year (12A) – British Board of Film Classification", १६ मार्च २०१२, अन्तिम पहुँच १७ मार्च २०१२।
- ↑ Student Of The Year 2012 Box Office Bollywood Hungama
- ↑ "Student of the Year", Bollywood Hungama, अन्तिम पहुँच १९ अक्टुबर २०१२।
- ↑ Boxofficeindia.com. Boxofficeindia.com.


text:
विशेष संपादकीय
२० सितम्बर नेपाल केर नव संविधान घोषणा कैल जायत। राष्ट्रपति केँ आमंत्रण कैल जा चुकल अछि। राष्ट्रपतिक आनाकानी केलाक बादो संविधान सभा अपन शक्ति आ जनादेशक भरपूर लाभ उठबैत बाकायदा विधेयक पारित करैत संविधान घोषणा करबाक लेल तारीख, समय आदि निर्धारित करैत राष्ट्रपति केँ संविधान सभाभवन अयबाक बात कहि चुकल अछि।
संविधानक प्रक्रिया सँ बाहर भेल मधेशवादी राजनीतिक शक्ति सहित थारू-केन्द्रित आन्दोलनकारी केँ वार्ता लेल बेर-बेर आमंत्रित कैल जा रहल अछि, मुदा आन्दोलनकारीक कहब अछि जे ई औपचारिकता ढकोसला मात्र छी। आन्दोलनकारीक आरोप कतहु न कतहु सच बुझाइत अछि, कारण टीकापुर मे भेल प्रहरी-सुरक्षाकर्मीक नृशंस हत्या आ तेकर बाद पूलिस द्वारा अंधाधुंध फायरिंग सँ दर्जनों निर्दोष नागरिकक हत्या – सेनाक परिचालन आ आन्दोलन केँ दमन करबाक लेल हर उपाय केँ अपनाबैत सत्ताधारी नेता लोकनिक कूबोल सब सुनैत यैह प्रमाणित होइत अछि जे नेपाल मे एखनहु ईमानदारी सँ संघीयताक स्थापित करबाक मनसाय कम आ कामचलाऊ अग्रगामी निकास टा निकालबाक नियत बेसी हावी अछि।
टीकापुर मे एकटा अबोध बालक केर हत्या भेल छल। करीब ९ जन पूलिसकर्मीक हत्या भेल छल। मानवअधिकारवादी सबहक रिपोर्ट द्वारा ई भेद खूजल जे ओत्तहु भीड़ केँ उकसेबाक काज प्रहरी द्वारा पहिने फायर खोलैत कैल गेल छल। तदोपरान्त मधेश आ थरुहट केर आन्दोलन मे हिंसाक बाट अपनेबाक आरोप एकर महत्व केँ कम करैत देखायल छल। एतबा नहि, मधेश या थरुहट मे प्रहरी संग बेर-बेर हिंसक झड़प एतबे देखबैत छल जे आन्दोलन पर कोनो नियंत्रण नहि अछि। शान्तिपूर्ण आन्दोलनक नाम टा अछि, जखन कि हिंसाक बाट पर आन्दोलनकारी जाइत अछि, जाहि सँ पूलिसिया कार्रबाई मे कतेको निर्दोषजन मारल जाइत अछि। मुदा पूलिस द्वारा कैल गेल किछेक कार्रबाईक प्रकृति देखला सँ ई स्पष्ट होइत अछि जे मधेशी प्रति जे विभेद अछि ओ आइयो अन्त नहि भेल अछि। आब कौल्हके उदाहरण लेल जाय आ देखल जाय तऽ हाट-बाजार कय रहल लोक पर पूलिस द्वारा गोली चलेबाक कोन औचित्य छल? पूलिस प्रशासन केँ आत्मरक्षार्थ गोली चलेबाक नियम अछि, तखन एना घर-घर आ गली-गली पैसिकय ४ वर्षक अबोध बच्चा तक केँ शिकार करब… ई कोन मानसिकता केँ प्रदर्शन करैत अछि? ऊपर सँ देशक नेतृत्व पर दावी कएनिहार वरिष्ठ नेताक मुँह सँ ई निकलय जे किछु आम झैड़ रहल अछि, आखिर ई केहन राजनैतिक भविष्य केर तरफ देश केँ लय जा रहल अछि? तऽ कि नेपालक नेतृत्वकर्ता सच मे मधेशी केँ दोयम दर्जाक नागरिक मानि सौंसे नेपाल पर घृणा-राजनीति केर वीभत्स सांप्रदायिक दंगा भड़केबाक लेल उत्सुक छथि? एहि नृशंस पूलिसिया कार्रबाई पर राष्ट्रीय मानवाधिकार आयोग सँ लैत न्यायपालिका पर्यन्त अपन राय एकरा रोकबाक लेल परमादेश पास कय चुकल अछि। तखन केकर जिद्द आ इशारा पर एहि तरहक अत्याचार आ कहर तोड़ल जा रहल अछि?
यैह किछु प्रश्नक संग हाल कैल जा रहल विश्लेषण मुताबिक आगामी संविधान घोषणा होयबा सँ पूर्वहि कलंकित भऽ रहल अछि जे मर्माहत करैत अछि। प्रक्रिया केँ रोकि वार्ता मे जेबाक बात भेल, दुइ दिनक समय देल गेल, मुदा आन्दोलनकारीक तरफ सँ देल गेल शर्त नहि मानब आ मनमानीपूर्वक अपन धौंस जमबैत ‘जनादेश’ केर नाम पर मनमौजी देखायब…. एहि शैली सँ हँटिकय गंभीरतापूर्वक पहल होयब जरुरी छल। संगहि, ईहो जरुरी छैक जे देल गेल समय मे संविधान केर घोषणा करू, मुदा एकरा कलंकक टीका सँ नहि विजयी-खुशी जनताक समर्थन सँ आगू आनू तखनहि देश प्रगतिक मार्ग पर अग्रसर होयत। आब समय ओना कम अछि, आन्दोलनकारीक विभिन्न माँग केँ संविधान मे समेटबाक नीति बहुत हद तक कारगर अछि, मुदा हत्या-हिंसाक बाट पर पूलिस प्रशासन केँ बढावा दैत जे सब कैल गेल अछि एकर दाग बहुत दिन धरि देश केँ अहित करत। वरिष्ठ नेता सबहक मुँह सँ जेहेन विभेदकारी कूवचन सब निकलल अछि एकर भुगतान आम नेपाली जनमानस मे सांप्रदायिक भेदभावक रूप मे नहि भुगतय पड़य यैह भय होइत अछि। सब पक्ष कनेक गंभीर बनि राष्ट्रक विकास प्रति संवेदनशील बनबाक आवश्यकता स्पष्ट अछि, ताहि दिशा मे सबहक समुचित ध्यानाकर्षण हो, ताहि अनुरूपे सहमति सँ समाधान निकलय ताहि लेल शुभकामना।


text:
गीताक तेसर बेरुक स्वाध्याय
(निरन्तरता मे… भगवान् कृष्ण द्वारा अपन बेर-बेर अवतारक रहस्य व बेर-बेर जन्म लेबाक प्रकृति हरेक जीब केर रहल से स्पष्ट करैत आसक्ति, भय व क्रोध सँ मुक्त भऽ केवल परमात्मा मे सदिखन मोन लगेने, ज्ञानरूप तपस्या सँ पवित्र केवल परमात्माक शरण मे रहनिहार हुनकर लोक केँ पाबि चुकल अछि, एहेन महत्वपूर्ण नीतिवचन कहि मुक्ति पेबाक उपाय बतौलनि अछि कृष्ण। आब आगाँ….)
ये यथा मां प्रपद्यन्ते तांस्तथैव भजाम्यहम्।
मम वर्त्मानुवर्तन्ते मनुष्याः पार्थ सर्वशः॥४-११॥
काङ्क्षन्तः कर्मणां सिद्धिं यजन्त इह देवताः।
क्षिप्रं हि मानुषे लोके सिद्धिर्भवति कर्मजा॥४-१२॥
चातुर्वर्ण्यं मया सृष्टं गुणकर्मविभागशः।
तस्य कर्तारमपि मां विद्ध्यकर्तारमव्ययम्॥४-१३॥
न मां कर्माणि लिम्पन्ति न मे कर्मफले स्पृहां।
इति मां योऽभिजानाति कर्मभिर्न स बध्यते॥४-१४॥
एवं ज्ञात्वा कृतं कर्म पूर्वैरपि मुमुक्षुभिः।
कुरु कर्मैव तस्मात्त्वं पूर्वैः पूर्वतरं कृतम्॥४-१५॥
किं कर्म किमकर्मेति कवयोऽप्यत्र मोहिताः।
तत्ते कर्म प्रवक्ष्यामि यज्ज्ञात्वा मोक्ष्यसेऽशुभात्॥४-१६॥
कर्मणो ह्यपि बोद्धव्यं बोद्धव्यञ्च विकर्मणः।
अकर्मणश्च बोद्धव्यं गहना कर्मणो गतिः॥४-१७॥
कर्मण्यकर्म यः पश्येदकर्मणि च कर्म यः।
स बुद्धिमान्मनुष्येषु स युक्तः कृत्स्नकर्मकृत्॥४-१८॥
यस्य सर्वे समारम्भाः कामसङ्कल्पवर्जिताः।
ज्ञानाग्निदग्धकर्माणं तमाहुः पण्डितं बुधाः॥४-१९॥
त्यक्त्वा कर्मफलासङ्गं नित्यतृप्तो निराश्रयः।
कर्मण्यभिप्रवृत्तोऽपि नैव किञ्चित्करोति सः॥४-२०॥
निराशीर्यचित्तात्मा त्यक्तसर्वपरिग्रहः।
शारीरं केवलं कर्म कुर्वन्नाप्नोति किल्बिषम्॥४-२१॥
भगवान् श्रीकृष्ण अपना धरि यानि परमात्मा धरिक पहुँच केर सहज बाट सैद्धान्तिक रूप मे कहलाक बाद – आगाँ आरो फरिछाकय बाट देखबैत कहैत छथिः
हे पृथानन्दन! जे भक्त जाहि प्रकार हमर शरण लैत अछि, हम ओकरा ओही प्रकार सँ आश्रय दैत छी; कियैक तँ सब मनुष्य सब प्रकार सँ हमरहि मार्ग केर अनुसरण करैत अछि। कर्मक सिद्धि (फल) चाहनिहार लोक देवता सबहक उपासना कैल करैत छथि; कियैक तऽ एहि मनुष्यलोक मे कर्म सँ उत्पन्न होवयवला सिद्धि जल्दी भेट जाएत छैक।
उपरोक्त दुइ श्लोक ११ आर १२ मे भगवान् दुइ महत्वपूर्ण बात हमरा लोकनि वास्ते आत्मसात करबाक निमित्त कहलैन अछि। स्वामी स्वरूपानन्द जी कहैत छथि, पहिल बात जे भगवान् पर पक्षपात करबाक जे एक तरहक चर्चा कैल जाएछ तेकरा ओ एहिठाम खारिज करैत कहलैन अछिः जे जाहि तरहें हुनकर शरण ग्रहण करैत अछि, तेकरा ताहि तरहक अभीष्ट सँ पोषण करैत छी। अर्थात् भगवान् केकरो भरपूर दैत छथि, केकरो कमी मे रखैत छथि तेकरा स्पष्ट रूप सँ एना बुझल जाय जे ई ओकर अपन स्वयं केर अपनायल राह सँ मंजिल धरि पहुँचेबाक विधान भगवान् कहलैन अछि, ई ओकर अपन इच्छा आ कर्म करबाक बाट थीक जे ओकरा परमात्मा ओहि तरहक उपलब्धि दियौलनि। दोसर बात एतय भगवान् ईहो स्पष्ट कएलनि जे कोनो बाट – नीक आ कि बेजा, मजगुत आ कि कमजोर… सब बाट हुनकहि थिकन्हि जेकर लोक अनुसरण करैत अछि। विचार आर कर्तब्यक समस्त क्षेत्र जाहि सँ अभीष्टक प्राप्ति होएत अछि ओ सब ईश्वर केर मार्ग थीक। अहाँक अपन चुनाव आब जेहेन हो!
भगवानक कहब निरंतरता मे अछि, ओ आगाँ कहलैन, “हमरा द्वारा गुण आर कर्म केँ विभागपूर्वक चारि वर्ण केर लोक रचना कैल गेल अछि। ओहि (सृष्टि-रचना आदि)-केर कर्ता भेलोपर हम अविनाशी परमेश्वर केँ अहाँ अकर्ता जानू! कारण जे कर्म केर फल मे हमर स्पृहा नहि अछि, ताहि सँ हमरा कर्म लिप्त नहि करैत अछि। एहि तरहें जे हमरा तत्त्व सँ जानि लैत अछि, ओहो कर्म सँ नहि बन्हाइत अछि।”
चारि वर्ण यानि चारि प्रकारक लोक – जेकरा कालान्तर मे जातीय व्यवस्था सँ मनुष्य स्वयं एकटा जंजाल समान बना लेने अछि। आइ ई एकटा पैघ बहस केर विषय बनि गेल छैक जे आखिर ई जातीय वर्गीकरणक कोन आवश्यकता छल। सृष्टिक संग चारि वर्ण – जरुर विभिन्न मार्ग केर अनुसरण करबाक लेल भगवान् एकटा विधान बनेने हेता। आर ओहि मार्ग पर चलनिहार मे बलगर-कमजोर आ सब तरहक लोक बनेने हेता। तखन चारि वर्ण केर लोक अपन-अपन प्रकृति आ ताहि मे निहित गुणक मिश्रण अनुरूप बनल तऽ एहि मे अतिश्योक्ति कि, चारि विभाग मे लोक कर्मानुसार वर्णरूप मे जानल गेल।
एकटा आरो बात अत्यन्त महत्त्वपूर्ण एतय कहल गेल अछि जे एतेक केलाक बादो भगवान् केँ कर्ता नहि, अकर्ता जानू। से कियैक? से एहि लेल जे ओ सब नियति अनुसार भगवान् केँ करहे पड़ैत छन्हि, एहि मे करबाक बाद जे परिणाम आओत ताहि संग हुनका कोनो प्रकारक स्पृहा – नीक-बेजाय केर आशा-अपेक्षा आदि किछु नहि छन्हि। ओ कर्म मे लिप्त रहितो कर्म मे एहि लेल लिप्त नहि छथि जे ई सब बात एहि सृष्टिक नियति थीक। ई बात केँ हम सब पूर्णरूप मे जानी, हमरो सबकेँ सद्गति भेटत। भगवान् निर्णय सुना देने छथि। भगवान् एकरा क्रमशः आरो फरिछाबैत जा रहला अछि, देखू आगू।
“पूर्वकाल केर मुमुक्षु लोकनि एहि तरहें तत्त्व केँ बुझैत कर्म केलनि अछि, तैँ अहाँ सेहो पूर्वज सबहक द्वारा सदा सँ कैल जायवला कर्म टा केँ (हुनकहि सब जेकाँ) करू। कर्म कि थीक और अकर्म कि थीक — एहि प्रकारें एहि विषय मे विद्वान् सेहो मोहित भऽ जाएत छथि। तैँ ओ सब कर्म-तत्त्व हम अहाँ केँ नीक जेकाँ कहब, जे जानिकय अहाँ अशुभ (संसार-बन्धन)-सँ मुक्त भऽ जायब। कर्म केर तत्त्व सेहो जानबाक चाही और अकर्म केर तत्त्व सेहो जानबाक चाही तथा विकर्म केर तत्त्व सेहो जानबाक चाही; कियैक तऽ कर्म केर गति गहन अछि अर्थात् बुझय मे ब़ड कठिन अछि। जे मनुष्य कर्म मे अकर्म देखैत अछि और जे अकर्म मे कर्म देखैत अछि, ओ मनुष्य सब मे बुद्धिमान् अछि, ओ योगी अछि और सम्पूर्ण कर्म केँ करनिहार (कृतकृत्य) अछि। जेकरा सम्पूर्ण कर्म केर आरम्भ संकल्प और कामना सँ रहित अछि तथा जेकर सम्पूर्ण कर्म ज्ञानरूपी अग्नि सँ जैर चुकल अछि, ओकरा ज्ञानिजन सेहो पण्डित (बुद्धिमान्) कहैत छथि। जे कर्म और फल केर आसक्ति केँ त्याग कय केँ (संसार केँ) आश्रय सँ रहित और सदा तृप्त अछि, ओ कर्म मे नीक जेकाँ लागलो रहला पर वास्तव मे किछुओ नहि करैत अछि। जेकर शरीर और अन्त:करण नीक जेकाँ वश मे कैल जा चुकल छैक, जे सब तरहें संग्रह केर परित्याग कय देने अछि, एहेन इच्छारहित (कर्मयोगी) केवल शरीर-सम्बन्धी कर्म करैतो पाप केँ प्राप्त नहि होइत अछि।….”
क्रमशः……..
ॐ तत्सत्!!
हरिः हरः!!


text:
छौड़ाही । ग्रामीण अपनी लगन आ मेहनत स बता देलथि अछि जे अगर सरकार हुनकर क्षेत्र क विकास करबा मे देरी करि रहल अछि त ओ खुद इ काज करबा लेल तैयार छथि। चाहे धन क मामला हुए या शारीरिक श्रम क, ओ हर प्रकार स विकास लेल तैयार छथि। कम स कम अमारी गाम क ग्रामीण त एकरा सिद्ध करि देलथि अछि। मात्र 18 दिन मे ग्रामीण आपसी सहयोग स दू हजार फुट लंबा सड़क क निर्माण केलथि अछि जे 20 वर्ष स जर्जर छल।
अमारी डीह मे नोनियां, धुनिया, अल्पसंख्यक आ अत्यंत पिछड़ल जाति क लगभग एक सौ परिवार रहैत अछि। सड़क निर्माण मे श्रमदान करि रहल महिला मरनी देवी, शबनम खातून, शकीला कहैत छथि, हुजूर बरसात त छोडू़ दियउ, सब दिन पानी लागल रहैय छै।
ग्रामीण क कहब अछि जे बीस साल स विधायक आ सांसद स समय-समय पर सड़क निर्माण क लेल कहल जाइत छल, मुदा कोनो काज नहि भेल। सडक जर्जर हेबाक कारण दोसर गाम क लोक एहि ठाम संबंध रखबा स सेहो कतरा रहल छलाह।
एहि सब कए देखलाख बाद सब गोटे एकर निर्माण करबाक फैसला कैल अछि। महिला-पुरुष-बच्चा आ बूढ सब श्रमदान स सड़क निर्माण करि देलथि अछि। लगभग अठारह दिन मे एहि सड़क क निर्माण कार्य पूरा भ गेल अछि। ग्रामीण बिना कोनो परवाह कए अपन घर क ईट सेहो सड़क मे लगा देलथि अछि। इ गौर करबाक गप अछि जे एहि मोहल्ला म रहनिहार अधिकतर गरीब छथि, मुदा हिम्मत हौसला आ जज्बा क आगू गरीबी हारि गेल।


text:
हुनकर सभs के कहनाय छलन्हि जे अहां केवल हां कहि दिअ. हम अहांक बाबूजी के मना लेब. दहेज के कोनो बात नहिं. घोड़ा-गाड़ी... मकान... पाई सभ मिलि जाएत. बस अहां के हां कहय के देरी अछि. अहां सिर्फ शादी के लेल अपन स्वीकृति द दिअउ. ओकर बाद सभ हमरा पर छोड़ि दिअ.
मुदा एहिठाम त पंडित तेसरे मोड़ द देलक. मां-बाबूजी के शादी के बात कोनो बेजाय नहिं छनि. मुदा हम चाहैत छी जे अखन किछ काज क लेल जाय. एहि दुनिया मे अपन किछ नाम कमा लेल जाय. अखन हमरा मे जे उत्साह- उमंग अछि... किछ करय के जोश अछि... लगन अछि. आगां रहै नहिं रहै.
आओर फेर काल्हि के देखलक ? फेर अखन जे हमर बॉस छथि ओ हमरा पर विश्वास सेहो खूब करय छथि. काल्हि फेर एहन बॉस मिलताह कि नहिं. हमरा काज मे पूरा छूट देने छथि. नबका-नबका प्रोजेक्ट के पूरा करय के जिम्मेदारी मिलल अछि. आओर एहन इंटरनैशनल प्रोजेक्ट बड़ भाग्य सं हाथ लगैत अछि. आ एक बेर काज मे अनठिआबय लागब त फेर बॉस सेहो नीक काज...जिम्मेदारी वाला काज देबय सं हिचकय लगताह. शादी-बिआह त दु साल बादो भ सकैत अछि. मुदा काज त एक बेर हाथ स गेल त फेर...
मुदा लोक सभ के कहनाय छनि जे शादी-बिआह उम्रे मे नीक लगैत अछि. बाद मे लोक बुढ़बा वर कहि कs चिढ़ैतह. झड़ि तएतह जी...त कि पीबह घी. तैं बाबू सभ किछ टाइमे पर नीक रहय छी. अजीब घनचक्कर मे फंसि गेलहुं. किछ नहिं फुरा रहल अछि जे कि कएल जाय.
मन मे दस तरहक बात आबि रहल छल. नींद कोसों दूर छल. करवट पर करवट बदलि रहल छलौं. एहि क्रम मे ओ बात आबि गेल जेहि मे एकटा कन्यागत डेरा पर पहुंचल छलाह. कन्या के बाबूजी आओर भाय. सं ग मे कन्या के फोटो ओर बॉयोडाटा सेहो लेने आएल छलाह. हम दुनु गोटे के जे होबाक चाही से स्वागत सत्कार करलहुं. ठंडा... चाय-पानि... भुजिया-बिस्किट... मिठाई.
मैथिल छलाह...मिथिलाक गाम-घर दिस सं छलाह... अपनापन छलन्हि. तैं नीक सं गप्प भेल. पढ़ाई-लिखाई... काम-काज... रहनाय-सहनाय आओर आगां कि सभ करय के विचार अछि... ई सभ मुद्दा पर गप्प भेल.
लड़की के भाई जोर दैत लिफाफा हाथ मे थमाबैत कहलाह हुनका त हम दिखाए देबैन्हि. एक बेर अहां देख लिअ. लड़की सेहो दिल्लीए मे अछि जहिआ कहब तहिआ मिला देब. अहां फोन पर सेहो गप्प क सकय छी. अहां सभ आजुक दौर से लोक छी. हम सभ बाधा नहिं बनब. दुनु गोटे एक बेर मिलि लिअ. आमने-सामने बैसि... गप्प कs एक दोसरा के बारे मे जानि लिअ. फेर अहां सभ के जे फैसला होएत हमरा मंजूर होएत. एहि मे कोनो जोर नहिं. अहां कोनो फैसला लेबय लेल स्वतंत्र छी. हमरा तरफ सं कोनो दबाव नहिं अछि. हम त कन्या पक्ष के छी सिर्फ आग्रह क सकय छी.
लिफाफा हमर हाथ मे छल. मन हुए जे कखन दुनु गोटे जैताs जे हम लिफाफा मे बंद सुन्दरि के दर्शन करि. बेस ओ जेना हमर मन के बात बुझि गेलाह आ फेर बात करय के कहि विदा लेलाह.
हुनका सभ के जाएते झट द लिफाफा खोललहुं. फोटो देखतहिं मुंह सं अपने-आप निकलि गेल... सुभान अल्लाह ! ! !
प्रथम प्रेम के उत्पत्ति...
हेलो मिथिला


text:
२.५.राम भरोस कापड़ि 'भ्रमर'- हमर ज्ञान-पिपाशाक स्रोत: शरदिन्दु चौधरी
राम भरोस कापड़ि 'भ्रमर'
हमर ज्ञान-पिपाशाक स्रोत: शरदिन्दु चौधरी
हमरा मोन नहि अछि- शरदिन्दु चौधरीसँ कहिया भेंट भेल, हेम-छेम बढ़ल आ बादमे अन्तरंग भऽ गेलहुँ। हम नेपालमे, जनकपुरधाममे मैथिली भाषा, साहित्यक एकटा जिज्ञाशु पाठक रहलहुँ अछि। किछु पढ़बाक, जानबाक ललक हमरा मैथिली पुस्तक विक्रेताक पाछाँ बेहाल करैत रहल। ई आदति हमरा हाईस्कूलक पढ़ाईसँ लागि गेल रहए।
डॉ. धीरेन्द्रक सान्निध्यमे मैथिली पुस्तक, विक्रेता आ भेटबाक स्थान सभ ज्ञात होइत रहल आ हम तकरा लेल अपस्यांत होइत रहलहुँ। पहिने तँ दरभंगाक टावर चौक लग ग्रन्थालय प्रकाशन हमर स्रोत रहय। जे पुस्तक खोजी ओ सभ उपलब्ध करबैत रहलाह। तकरा बाद मिथिला पुस्तक भण्डार आ सभसँ बेसी स्रोत बनलाह आदरणीय रमानन्द रेणुजी।
हम आगाँ बढ़ैत गेलहुँ। कैम्पसमे गेलहुँ। तकरा बाद पढ़ाईक संगहि हमर लेखन सघन रूपसँ आगाँ बढ़ल। सन् १९६४ मे छपल हमर बालकथा 'इमान्दार बालक' सँ मिहिरक लेखक बनलहुँ आ तकरा बन्न होएबा धरि दर्जनों लेख-रचना प्रकाशित होइत रहल। ताहु बीच अनेकों जिज्ञासा उठैत रहल आ तकरा शान्त करबा लेल पुस्तक विक्रेता आ भण्डारकेँ खोजैत रहलहुँ।
ताही खोजीक क्रममे हमरा शरदिन्दुजी सँ भेँट भेल। हमरा लगैत अछि परिचय मिहिर कार्यालयसँ भेल छल। आत्मियता हुनका घरेमे सजायल पुस्तक सभक बीच बढ़ल जे हमर ज्ञानपिपाशाक महत्वपूर्ण स्रोत छल।
मैथिलीक नवप्रकाशन होइक, शब्दकोष हो अथवा कोनो संग्रह शरदिन्दु चौधरीसँ हम प्राप्त करैत रहलहुँ। हम अपन पुस्तक सेहो हुनका विक्रयक हेतु दैत रहलहुँ। एहिमे दुनू दिश एकटा सम्बन्ध विकसित भेल ओ एखन धरि बन्हने अछि।
पुस्तकक विक्री-वितरणमे एकटा सभसँ पैघ अवरोध होइछ- किताब लऽ कऽ- विक्रेताक तकर पाइ सोझ भऽ रचनाकारकेँ देबऽ नहि चाहब। ई दुर्गुण लगभग सभ विक्रेतामे देखल गेल अछि। जहाँ धरि शरदिन्दु जीक सबाल छैक हमरा कठिनाई नहि भेल। सामान्यतः हम अदला-बदलीक रूपमे पुस्तकक लेन-देन करैत रहलहुँ अछि। हमर आवश्यक पुस्तक हुनक 'शेखर प्रकाशन'सँ लऽ लैत छी, तहिना अपन प्रकाशन दऽ दैत छियनि। एहिसँ कोनो कठिनता नहि होइत अछि।
शरदिन्दु चौधरीक नाम बहुतो मैथिली सेवीक लेल अनोन लागि सकैत छैक। तकर कारण छैक हुनक लेखनी। ओ सामान्यतः मोलाहिजा कऽ ककरो कृति, व्यक्तित्व वा कारनामाकेँ लिखबाक जरूरति नहि बुझलनि। जे कही ठाँए पटाका। एहिसँ सम्बन्धित पक्षकेँ छनछना कऽ लागब अस्वभाविक नहि। ई काज हुनकर नीक छन्हि से हमर कहब नहि, तखन सत्य बात अवश्य लिखी मुदा कोना भाषा आ साहित्यक लेल लिखी तकर ज्ञान हयब जरूरी। आ कखन किछु लिखी तकरो महशूस कएल जएबाक चाही। तकर विचार नहि रखने ओ अनेरे विवादित भऽ जाइत छथि। जखन कि हुनक उद्देश्य प्रायः ककरो चोट पहुँचाएब नहि रहैत छन्हि, अनटोटल बातकेँ मात्र विरोध करब रहैत छन्हि।
जहिया मधुकान्त जीक सहयोगे ओ समय-साल निकालैत छलाह तहियो अपन कटाक्षपूर्ण टिप्पणीसँ कतेकोकेँ नजरिमे खटकैत रहलाह। हम यद्यपि नियमित हुनक आग्रहपर लिखैत रहलहुँ समय-सालमे। कहियो कोनो तरहक असुविधा नहि भेल।
हुनक टिप्पणी सभ अबैत रहैत अछि। खास कऽ व्यंग्य विधापर हुनक कलम नीक चलैत छन्हि। मुदा व्यंग्य जतऽ विनोद उत्पन्न करैत छैक, हुनक व्यंग्य कतेकोकेँ सुइया जकाँ भोंकइत छैक आ तएँ शरदिन्दुजी कतेकोकेँ नजरिमे खटकैत रहलाह अछि।
ओ किताब लिखैत छथि, पुस्तकक सम्पादन करैत छथि, पत्रिका सभक सम्पादन करैत रहलाह अछि- एहि मानेमे ओ साहित्यकार, पत्रकार आ नीक सम्पादक छथि। मनुक्खकेँ चिन्हबाक हुनक नजरि 'डोकहरक आँखि' जकाँ तेज थिक। आ हुनक इएह नेत्र आ घ्राण शक्तिक कारणेँ हमहुँ एक बेर उपकृत भेल छी।
मोन पड़ैत अछि २००६ साल नवम्बर ३ क ओ दिन जखन हमरा 'शेखर सम्मान' भेटल छल। आवश्यक नहि साहित्य अकादेमी, प्रबोध साहित्य सम्मान अथवा आने कोनो कथित प्रतिष्ठित सम्माने सम्मान योग्य होइत अछि। कोनो संघ-संस्थाक निष्ठापूर्वक दैत आएल सम्मान आन कोनो विवादित सम्मान-पुरस्कारसँ पैघ महत्व रखैत अछि।
से शेखर प्रकाशनसँ प्राप्त हमर ओ सम्मान जे पूर्व मुख्यमंत्री जगन्नाथ मिश्रक हाथे भेटल छल ताहिमे उद्घृत वाक्य हमरामे ऊर्जा उत्पन्न कएने छल- आखिर हमर काजकेँ एहि तरहेँ मूल्यांकन तँ भेल अछि। निश्चय एहि प्रक्रियामे गठित चयन समितिक हाथ भऽ सकैछ, मुदा शरदिन्दु चौधरीजी सँ हमर एतेक नम्हर सम्बन्ध, हमर साहित्य, हमर पत्रकारिता (३९ वर्षसँ गामघर साप्ताहिकक निरन्तर प्रकाशन)क बारेमे हुनका सभकेँ कोनो धारणा बनएबामे सहायक भेल होइक। कहबाक अर्थ- मात्र कटु बाते नहि, प्रतिभाकेँ मूल्यांकनक नजरि आ परबाह सेहो छन्हि शरदिन्दुजीमे जे हुनका आनसँ फूट बनबैत अछि।
शरदिन्दु चौधरी विभिन्न परीक्षामे शामिल होबऽ बला परीक्षार्थी लोकनिक हेतु सन्दर्भ सामग्री सेहो उपलब्ध करएबाक काज करैत आएल छथि जे महत्त्वपूर्ण भेल करैत अछि। एखन मैथिली साहित्यक विक्री वितरणक काजमे शेखर प्रकाशनक माध्यमसँ कएल जा रहल हुनक काज सराहनीय मात्र नहि बहुतोकेँ लेल सन्दर्भ ग्रन्थक उपलब्धिक स्रोत उपलब्ध करएबाक काज थिक जाहिसँ हिनक प्रतिष्ठा बढ़ल अछि।
एहिठाम एकटा आर घटनाक चर्च करब जे हमरा बेसी प्रभावित कैने रहए। नेपालमे मधेश आन्दोलन तेजीमे रहैक। लगभग डेढ़ दशक पूर्वक बात छै। भारतीय मिडियामे एहि आन्दोलनकेँ नेपालसँ फूट होबऽ बला आन्दोलन बता एकटा भ्रम सृजन कयल जाइत रहै। अथवा भऽ सकैए- भारतीय मिडिया एहि आन्दोलनकेँ गम्भीरतासँ बुझि नहि पौने रहए। तखन एत्तऽ नियार भेलै जे भारतीय मिडियाकेँ मधेश आन्दोलनक वास्तविकतासँ अवगत कराओल जाए। आ साथी लोकनि एहि काजमे हमरे चुनलनि। हुनका सभकेँ ई विश्वास रहनि जे पटनामे हमर नीक सम्बन्ध अछि, ताहिसँ पत्रकार लोकनिक जुटानमे आ बातकेँ बुझबाक गम्भीरतामे ई सहायक हयतैक।
हम सभ पटना गेलहुँ। हमर लक्ष्य रहए- शरदिन्दु चौधरी, जनिक सहयोगसँ पत्रकार सभकेँ जुटाओल जा सकैछ। रातिमे २ बजे डेरापर पहुँचलहुँ। घनघोर वर्षा। दोसर दिन कार्यक्रम रखबाक नियार। समयक नितान्त अभाव। जे से भिनसर भेल तँ भोरे शरदिन्दुजीकेँ सभ बात कहलियनि। ओ हमरा निशिन्त कयलनि, हम सम्पर्क करै छी। हम संतुष्ट तँ भेलौं मुदा विश्वस्त नहि। कारण एतेक कम समयमे पत्रकार लोकनि की आबि पओताह। तएँ एकटा कोठरीमे पाँच-छवटा कुर्सी लगा इन्तजार करऽ लगलहुँ। प्रायः ९ बजेक समय रहैक। कहबाक जरूरति नहि- समयपर पत्रकार सभक जे जुटान होबऽ लागल तँ अगल-बगलसँ कुर्सी आदि खोजैत बैसबाक व्यवस्था करऽ पड़ल रहैक। प्रिण्ट आ इलेक्ट्रोनिक मिडियाक पत्रकारसँ कोठरी भरि गेल रहैक। मोन प्रसन्न भऽ गेल रहए। तखन हम मधेश आन्दोलनक सत्य सभक सामने रखने रहिऐक जे दोसर दिनक भोरका संस्करणमे लगभग सभ अखबारमे छपल छल। एतहु हमरा शरदिन्दु चौधरीक आप्तता नीक सहयोग कएने रहए। अर्थात् ओ मात्र कठोर नहि, मित्र सभक हेतु खुआ बनि जाइत छथि।
ई सत्य छै जे मैथिली साहित्य हुनका ओतेक मोजर नहि देलकनि जकर ओ हकदार रहलाह अछि। एखनो हुनक एकांत सेवा मैथिली प्रकाशन क्षेत्रमे सदैव प्रशंसित रहतनि- रहबाक चाही। हम हुनक सेवाक निरन्तर विस्तारक कामना करैत छी।
अपन मंतव्य editorial.staff.videha@gmail.com पर पठाउ।


text:
१० फरवरी २०२१ – मैथिली जिन्दाबाद!!
आबि गेल माँ शारदेक पूजनोत्सवक समय – सरस्वती पूजा २०२१ मे लेल जाउ नव उपहार
मौसम बदलि गेल, शीतलहरी समाप्त आ सूर्यदेव केर पुत्र शनिदेवक गृह मे प्रवेश यानि मकर संक्रान्ति सँ लगभग २५ दिनक अवधि सेहो समाप्त भेल, आइ २८म दिवस थिक। कवि प्रेम नारायण झा काल्हि एक सभा मे बड़ा नीक सँ वर्णन करैत बुझेलथि मिथिलाक ओ प्रसिद्ध कहावत – ईसी बीसी मकर पचीसी। माने, कठोर शीतलहरीक समय मकर संक्रान्ति सँ पच्चीस दिन धरि रहैत अछि। से सही मे। पच्चीस दिन धरिक हाल जुनि पुछू। विराटनगर मे सेहो अतिशय ठंढा पड़ल। लेकिन आब नीक रौदा होबय लागल अछि। मौसमक मिजाज बदलि गेल अछि। बसन्तक आगमनक सूचना दय देलक अछि। आर सरस्वती माताक पूजनोत्सव यानी बसन्त पंचमी सेहो लगिचा गेल अछि। आब मात्र ७ दिन बचल अछि। आइ जोड़िकय ७ दिन।
विद्यादायिनी माँ शारदा केर पूजा हम हिन्दू धर्मावलम्बी समाज लेल बहुत पैघ महत्वक दिवस होइत अछि। विद्याधनं सर्वधनं प्रधानं – एहि महामंत्र केर प्रबल मान्यताक धारण करयवला हम मैथिल (मिथिलावासी) सरस्वती माताक पूजा बाल्यकालहि सँ करैत रहैत छी। आर कोनो देवी-देवताक पूजा सँ बहुत बेसी महत्व सरस्वती पूजाक होइत अछि।
सरस्वती पूजा २०२१ केँ एकटा नव उपहार भेटल अछि। मत्सरी (रौतहट जिला, नेपाल) निवासी आदरणीय सुन्दर देव झा अपन सुन्दरतम् रचना ‘सरस्वती वन्दना’ केर अनुपम रेकर्डिंग श्री प्रवेश मल्लिक केर संगीत (धुन) मे करौलनि अछि। सब सँ पहिने शब्दक संयोजनक सहजता कतेक आकर्षक अछि से देखल जाउः
सरस्वती माता हे, विद्या करिअउ अहाँ दान
दान करू हे माता, दान करू हे…
सरस्वती माता हे……
हंस सवारी माँ के, वीणा धारी
गीता पुस्तक हाथ सम्हारी
सरस्वती माता हे…..
हम सब बालक छी अज्ञानी
पूजा के हम विधि न जानी
सरस्वती माता हे…..
माता-पिता के माँ घर हम त्यागल
अहीं के शरण मे छी हम लागल
सरस्वती माता हे….
गुरु ‘सुन्दर’ के विनय बनावल
अहीं के चरण हम शीष नवावल
सरस्वती माता हे….
आर, आब एकर रेकर्डिंग सुनू एहि लिंक परः
अत्यन्त मनमोहक आ आकर्षक लागल हमरा।
एसकेजे प्रोडक्शन यानि सुजीत कुमार झा जे न्युयोर्क अमेरिका मे रहैत छथि, जे स्वयं सर्जक सुन्दर देव झाक सुपुत्र छथि, ओ पठेलनि मैसेन्जर पर आ सुनिते रोम-रोम रोमाञ्चित भऽ गेल। भगवती सरस्वतीक पूजनोत्सवक बेर, बसन्तक आगमन आ सब सँ बेसी जे विद्याधनक लेल हमर अपनहुँ मोनक लोभ आदि संवरण नहि कय सकलहुँ। अपने सब सँ शेयर करैत अपार हर्षक अनुभव कय रहल छी। जरूर अपन-अपन प्रतिक्रिया दय कृतज्ञ करब।
हरिः हरः!!


text:
अरिपनक आवश्यकता
हमरालोकनि सभ केओ जनैत छी जे कोनो पूजामे मुख्य देवताक आवाहन एसकर नै होइत छनि। हुनक आवाहन अङ्ग देवता, अस्त्र-शस्त्र, वाहन एवं परिवारक संग होइत अछि। तें मन्त्रमे कहल जाइत अछि- साङ्गसायुधसवाहनसपरिवार।
एहि प्रकारें हुनक स्थानक चारूकात घेरि कए हुनक अंगदेवता अप्रत्यक्ष रूपमे अपन-अपन निर्धारित स्थान पर अपनहिं स्थापित भए जाइत छथि आ मुख्यदेवताक आवरण रूपमे चारूकात रहैत छथि। सभ अस्त्र-शस्त्र, परिवार देवता, परिजन, परिकर, वाहन सभक स्थान निर्धारित छैक, सभक संख्या सेहो प्रत्येक देवताक लेल निर्धारित छनि। एही कारणें पूजाक पटल (यन्त्र माने अरिपन) देल जाइत अछि।
अरिपनक स्वरूप
शास्त्रीय यन्त्रक कर्णिका, केशर, दल आ भूपुर ई चारि टा अंग होइत अछि। एकर अतिरिक्त मण्डल मे ई विभाजित रहैत अछि।
मिथिलाक अरिपन मूल रूपसँ यैह शास्त्रीय यन्त्र थीक, जाहिमे आब भूपुरक रेखांकन समाप्त भए चुकल अछि, मुदा एखनहुँ कर्णिका, केशर आ दल प्रत्यक्ष विद्यमान अछि। एहि तीनू टाक शुद्धता पर आइयो ध्यान राखब आवश्यक।
एतय शुद्धताक अर्थ ई जे कमसँ कम संख्याक पालन कएल जाए। टेढ-सोझ भए सकैत अछि, मुदा कर्णिकाक स्वरूप, केसरक संख्या आ दलक संख्या मे परिवर्तन नै होएबाक चाही। कारण जे मुख्यदेवताक परिजन आ परिकरक संख्या जखनि निर्धारित अछि तखनि ओहिमे कमी-बेशी कोनो प्रकारें उचित नै।
मिथिलामे देवीक पूजामे षट्दल आ पुरुषदेवताक पूजामे अष्टदलक प्रचलन अछि।
तैं सत्यनारायण भगवानक पूजामे अष्टदल देल जाइत अछि। एतबे नहिँ, महादेवक विशेष पूजामे, जेना रुद्राभिषेक आदि मे सेहो अष्टदलक निर्माण होएबाक चाही। एकर परम्परा मिथिलामे रहल अछि। गौरीशंकर, जमुथरिक महादेव आ हाजीपुरक गौरीशंकर आ आनोठाम महादेवक स्थापना अष्टदल पर भेल अछि। जँ घरोमे रुद्राभिषेक आदि विशेष पूजामे एकर व्यवहार कएल जाए तँ उत्तम।
अष्टदलक निर्माणक प्रथम चरणमे एकर कर्णिका सेहो आठकोण वला होएबाक चाही। एकर निर्माण विधि एना अछि। सभसँ पहिने चित्रानुसार एहन आकृति बनाबीः-
एकर बाद कर्णिका कें अष्टकोणीय बनबैत एक रेखा कें दोसरसँ मिलाबी जाहिसँ एहन आकृति बनि जाएत।
एकर बाद एकटा वृत्त बनाबी। एकरा लेल एक विन्दुसँ दोसर विन्दु कें मिलौला सँ बनि एना बनि जाएत।
तकर बाहर आठ टा दल बनाबी।
आब अरिपनक रेखांकन भए गेल। एहिमे कलाकारी भेल जे बीचक कर्णिका एहि प्रकारक देखाए।
अष्टदलमे अष्टकोणीय आ षट्दलमे षट्कोणक कर्णिका अनिवार्य अछि।
आब ध्यानसँ देखू जे कर्णिकाक बाहर दू चक्रमे आठ टा कें त्रिभुज बनि गेल अछि। ई दूनू आवरण थीक। एकरे केशर कहल जाइत अछि। दू आवरणमे केशर रहबाक चाही। तखनि ने भगवानक परिवार देवता आ परिजन देवताक लेल स्थान बनत। एको टा आवरण जँ छुटि जाएत तँ ओएह अशुद्धि भेल।
एकर बाद दू टा केशरक बीच जे स्थान अछि ओहिमे भगवानक अस्त्र-शस्त्र आ हुनक धारण करबाक वस्तु सभ लिखल जाएत। एकर अनेक परम्परा अछि। एतहि आबि अरिपन मे अंतर भए सकैत छैक। प्रत्येक देवताक लेल अलग अलग वस्तु रहैत अछि। एहिमे ध्यान राखी जे कोनो घर छुटए नै।
एहि प्रकारें शुद्धतापूर्वक अरिपन बनाबी। ई अरिपन देवताक संग हुनक अंगदेवता सभक स्थान होइत छनि।
पूजा करबाक लेल जे अरिपन देल जाएत ओहि मे कर्णिका पर दू टा पयर रहत। एहि दूनू पयरक अंगुरी सभ पूजा केनिहारक दिस रहबाक चाही। तखनि सम्मुख पूजा होएतैक। कल्पना करी जे भगवान् आगाँमे ठाढ छथि। तखनि हुनक पयरक अंगुरी पूजा केनिहार दिस रहबाक चाही।
एतए अष्टदल कमलक मूल वस्तु देखाओल गेल अछि। एकर आठो टा दल पर शंख, चक्र, तरुआरि, गदा, कमलक फूल, डमरू, स्वस्तिक आ धनुषक अंकन होइत छैक। मुदा ई चिह्न कौलिक परम्परानुसार बदलैत अछि। तें कोन कोन चिह्न दल पर देल जेतैक से घरक बूढ-पुरान लोकसँ जनबाक प्रयास करी। परम्परा कें सुरक्षित राखी।
प्राचीन कालमे एहि सभ दल पर मातृकावर्ण लिखल जाइत छल, मुदा आब ओ परम्परा समाप्त भए गेल अछि। शास्त्रीय ग्रन्थ सभमे आ स्थापित मूर्ति सभमे ई भेटैत अछि। जेना गौरीशंकरमे आठो टा दल पर अ सँ ह धरि अक्षर लिखल अछि।
पहिने मिथिलाक महिला एतेक पढलि-लिखलि रहथि जे अपनहिं सँ विधानपूर्वक यन्त्र बना लैत छलीह, मुदा बीचमे ई परम्परा विलुप्त भए गेल अछि। प्रसन्नताक विषय जे आब महिलालोकनि नीक पढल-लिखल छथि। हुनकासँ आशा जे परम्पराकें फेरसँ जगाबथि। कलाकारीक नाम पर एकर मूल रूपकें दूरि करबाक प्रवृत्ति उचित नै।
मिथिलामे गोसाउनिक सीर पर जे आरतक पात साटल जाइत अछि ओहि पर पहिने यन्त्र लिखल जाइत छल आ यन्त्रपूजाक विधान आ परम्परा छलैक। एहिना छठिक अर्घौती पर सेहो सूर्यक यन्त्र लिखाइत छल हैत से कल्पना कए सकैत छी। मुदा आब केवल कागज बचि गेल अछि। इहो जनबाक चाही जे पहिने तूरसँ कागज बनाओल जाइत छल। ओकरे घसाएल रूप आधुनिक आरतक पात थीक।


text:
नई दिल्ली। 08 दिसम्बर। दिल्ली केँ शालीमार बाग स्थित मैक्स हॉस्पिटल केँ लाइसेंस रद्द क' देल गेल अछि। दिल्ली सरकार केँ स्वास्थ्य मंत्री सत्येंद्र जैन एक प्रेस कांफ्रेस करैत ऐहिक जानकारी देलनि अछि। मंत्री के कहब अछि कि हॉस्पिटल केर लाइसेंस रद्द क' देल गेल अछि। हॉस्पिटल आब नवा मरीज सभक भर्ती नहि क' सकत, ओतहि पुरान मरीज सभक इलाज जारी राखी सकैत अछि।
दिल्ली केँ शालीमार बाग मैक्स हॉस्पिटल पर जीवित नवजात बच्चा क' मृत घोषित करैत पॉलीथिन मे पैक करबाक आरोप लागल छल। हॉस्पिटल मे इलाजक दौरान बच्चा केर मौत भ' गेल छल।
अपने क' बता दी राजधानी दिल्ली केँ शालीमार बाग इलाका मे स्थित मैक्स हॉस्पिटल मे बिगत 30 नवंबर क' एक महिला दू बच्चा क' जन्म देना छली। जाहिमे एक बच्चा केर मौत जन्म होयते भ' गेल जखनकि दोसर बच्चा जीवित छल। डिलिवरी के एक घंटाक बादे हॉस्पिटल दोसरो बच्चा केँ मौतक खबैर द' देना छल। जाहिक बाद दुनू बच्चा मे एक जीवित बच्चा क' सेहो मृत घोसित करि प्लास्टिक पैकेट मे बंद करीकें परिजन सभकेँ सौंप देल गेल छल।


text:
स्वाध्याय लेख
स्वामी श्री गम्भीरानन्द जी (प्रेषकः डा. सुरेशचन्द्र जी शर्मा) – अनुवादः प्रवीण नारायण चौधरी
सन् १८८७ मे स्वामी विवेकानन्द कोलकाता सँ परिव्राज्यक संन्यासीक रूप मे उत्तर भारत केर तीर्थक यात्रा पर निकलि पड़लाह। वाराणसी एवं अयोध्याधाम सँ होइत ओ अगस्त केर प्रथम सप्ताह मे श्रीधाम वृन्दावन पहुँचलाह। वृन्दावन मे ओ काला बाबू केर कुञ्ज मे यमुना पुलिन पर स्थित बलरामबाड़ी मे निवास कएने रहथि। बलराम बाबू श्रीजगन्नाथ जी केर निष्ठावान भक्त छलाह आर हुनक बाड़ी (घर) मे सेहो श्राराधाकृष्ण केर नित्य सेवा-पूजा होइत रहनि। वृन्दावन केर लीला – स्थल केर दर्शन कय स्वामीजी श्री राधा-माधव केर भाव मे हेरा गेला। नित्य प्रति लीला-स्थल आदिक दर्शन करैत ओ दिन-राति राधा-माधव केर भाव मे डूबल रहैत छलाह। एतय धरि जे हुनका अपन शरीर केँ सम्हारब तक कठिन भऽ गेलनि। एहि तरहें ओ १२ अगस्त सँ २० अगस्त धरि काला बाबू केर कुञ्जहि मे रहला। तदुपरान्त ओ वृन्दावन सँ बाहरक लीला-स्थल सभक दर्शनक लेल निकैल पड़लाह।
गोवर्धन पहुँचिकय स्वामीजी निर्भरा भक्ति-साधनाक प्रण कय लेलनि। ओ निश्चय कय लेलनि जे ओ अयाचक भाव सँ रहता तथा यदृच्छया जे किछु भेटि जायत, ताहि सँ क्षुधा शान्ति करब। एक दिन हुनका किछुओ भिक्षा प्राप्त नहि भेलनि आर ओ शारीरिक दुर्बलताक अनुभव करय लगलाह। भूख सँ पीड़ित मुदा अयाचक व्रत। ओ राधागोविन्द केर नाम-स्मरण करैत विचरण कय रहल छलाह। अचानक ओ पाछाँ सँ एक आवाज सुनलनि – ‘हे साधू! हे साधू!!’ परन्तु स्वामीजी पाछाँ मुड़िकय नहि तकलनि। जखन हुनका ओ आवाज अपन नजदीक अबैत प्रतीत भेलनि त ओ आगू दिशा मे दौड़य लगलाह ताकि हुनका कियो पकड़ि नहि लेन्हि। स्वामीजी केँ जखन आवाज एकदम पाछू सुनाय देलकनि – “हम अहाँ लेल किछु खाय वास्ते अनलहुँ अछि” तखन ओ आर बेसी तेजी सँ दौड़य लगलाह। मुदा एक व्यक्ति हुनका पास आबि गेल आर हुनका किछु खाद्य पदार्थ दय बिना किछु बजने चुपचाप चलि गेल। आनन्दविह्वल भेल ओहि निर्जन प्रदेश मे गोविन्द केर करुणा स्मरण कय केँ हुनकर आँखि मे प्रेमक नोर भरि एलनि।
गोवर्धन सँ ओ राधाकुञ्ज दिश बढलाह। ओतय एक कौपीन छोड़ि हुनकर अंग पर दोसर कोनो वस्त्र नहि छलनि। अतः स्नानक पहिने ओ ओहि कौपीन केँ धोय कय सुखाय लेल देलनि आर स्नान करय लेल कुंड मे उतरि गेलाह। स्नानक बाद कुंड सँ बाहर एलाह त देखलनि जे ओतय कौपीन नहि अछि। एम्हर-ओम्हर तकलापर देखैत छथि जे गाछक एक ठाढ़ि पर लंगोटी लेने एकटा बन्दर बैसल अछि। प्रयास कयलोपर ओ बन्दर सँ अपन कौपीन नहि लय सकलाह। एहेन स्थिति मे राधारानीक प्रति अपन स्वाभिमानयुक्त रोष प्रकट करैत ओ निर्णय कय लेलनि जे अपन लज्जा रखबाक लेल ओ एहि घोर जंगलहि मे अपन प्राण त्यागि देताह। जखन ओ ताहि उद्देश्यक संग जंगल दिश जाय लगलाह ताहि समय एक व्यक्ति एक नव गेरुआ वस्त्र आर किछु खाय के समान लय केँ आबि गेल आर हुनका सँ ओ सब ग्रहण करय लेल आग्रह करय लागल। स्वामीजी द्वारा श्रीराधाजीक उपहार मानिकय ताहि अंगवस्त्र केँ स्वीकार कय लेलनि। तेकर बाद ओतय सँ चलिकय ओ कुंडक पास एला तँ देखैत छथि जे कौपीन सुखेबा लेल जतय देने रही ओ ओतहि ओहिना राखल अछि। एहि घटना सँ हुनकर ई विश्वास दृढ भऽ गेलनि जे भगवानक वरदहस्त सदैव हुनकर रक्षा कय रहल छन्हि। स्वामीजी श्रीराधाजीक कृपा-कटाक्ष पाबिकय आह्लादित भऽ गेलाह।


text:
आलेख
– रंजित चौधरी
आजादीक बाद पहिल बेर भारतक इतिहास मेँ हिन्दी भाषा सँ अलग हटिकय एक्के भाषा बजनिहार दुटा राज्य बनल। आ इ अछि भारतक उन्नतीसवां राज्य #तेलंगाना। ओना आजादीक बाद राज्यक पुनर्गठन भाषाक आधार पर कयल जाइत छल जाहि कारणे एपी एकटा राज्य बनल छल। मुदा तेलंगाना एहि चीज के साबित कय देलक जे राज्यक पुनर्गठन मेँ भाषाक कोनो औचित्य नहि यदि अपनैक सामंजस्य अछि, युनिटी अछि तअ लडि कय हासिल कयल जा सकैत छैक। हालांकि तेलंगानाक गठन सँ पुर्व एपीक आबादी करीब 8.5 करोड़ छल मुदा जखन निर्माण भेल तेलंगाना केर तखन एपीक आबादी रहि गेल करीब पाँच करोड़ आ तेलंगानाक आबादी करीब 3.5 करोड़।
मुदा एहि सँ अंदाज लगा सकैत छी जे एतेक पैघ आबादी वाला राज्य सँ दोसर राज्यक गठन कियैक कयल गेल??? कारण बहुतो छैक मुदा मुलत: दुटा कारण सबसँ महत्वपूर्ण मानल जाइत छैक;
#पहिल जे पैघ आबादी वाला राज्य मेँ प्रशासन कारगर साबित नहि होइत अछि आ #दोसरविकास सेहो एक समान नहि होइत छैक। पिछडल और पिछडले जाइत छैक मुदा तरक्की वाला सिटी और तरक्की करैत जाइत छैक। मुदा एकर जस्ट उल्टा छोट आबादी वाला राज्य मेँ देखल जाइत अछि जे कि आम जनताक लेल सेहो सुखीप्रद होइत छैक।
आजुक समय मेँ कहल गेल छैक “कम संतान खुशी इंसान”….मुदा सरकार एहि बातक कियैक नहि फोलो कय रहल अछि?? एखनो किछु एहेन राज्य अछि जेकर गठन एकदम जरुरी बुझना जाइत अछि आ गठन भेलापरांते ओकर तरक्की संभव छैक। आय 2000 मेँ बिहार सँ झारखंड अलग भेल मुदा एखनो तक बिहार मेँ 6.4 करोड आबादी एहि विकास सँ दुर अछि जखन कि एकर कुल दस करोड़ आबादी अछि। यदि हम 6.4 करोड आबादीक बात करी तअ एहि मेँ चौंबीस टा जिला आबैत अछि जाहि मेँ तीस प्रतिशत केर छोडि बांकी एकदम पिछडल अछि जेकरा पर सरकारक आय धरि नजैर नहि गेलैन। कतेक बेर दौरा कतेक बेर घोषणा भेल मुदा आय धरि विकासहीने पडल अछि। कि आबो राज्यक गठनक लेल औचित्य नहि बुझैत छी???
जौं हम जिक्र करी कियैक नहि सरकार विकासक बात करैत अछि आ कियैक एतेक संख्या मेँ जनता बिकासक बाट देखि रहल छैथ तअ कहैय पडत जे कतोउ न कतोउ इ पैघ आबादी जरुर बाधा पहुँचा रहल अछि जाहि सँ सरकारक नजैर केवल बिकास जतहि भअ रहल अछि ओतहि जाइत छैन बांकी जगह कोनो मतलब नहि। कि आबो एक्के भाषा रहैत दोसर राज्यक गठन लेल माँग नहि करी आ एहिना चुप्पी साधने रही??


text: पटना । महात्मा गांधी सेतु आब नेशनल हाइवे अथॉरिटी ऑफ इंडिया (एनएचएआइ) क जिम्मा मे चल गेल। आब एनएचएआइ एहि पुल क मरम्मत करबा लेल प्रयास करत। पटना क पहाड़ी स्थित जीरो माइल स हाजीपुर क रामाशीष चौक तक पुल समेत सड़क एनएचएआइ कए एहि उम्मीद स देल गेल अछि जे ओ बिहारक एहि जीवन रेखा कए नव जीवन प्रदान करत। केंद्रीय सड़क परिवहन आ राजमार्ग मंत्रालय इ निर्णय करत जे महात्मा गांधी सेतु क मरम्मत लेल कोन तरीका अपनाउल जाए। सोमदिन केंद्रीय सड़क आ परिवहन मंत्रालय आओर राज्य सरकार क बीच पटना मे एहि पर सहमति बनल। मंत्रालय क सचिव आ बिहार कैडर क आइएएस अधिकारी एके उपाध्याय आ राज्य सरकार दिस स पथ निर्माण विभाग क सचिव प्रत्यय अमृत एहि पर चर्चा केलथि। बैठक क बाद उपाध्याय कहला जे पुल क सुपर स्ट्रक्चर बदलबा लेल नव सिरा स अध्ययन कैल जाएत। एखन धरि क मरम्मत आ एखन धरि क खराबी क आकलन करि फिजिबिलिटी रिपोर्ट तैयार कैल जाएत। एकर बाद कोनो आगूक कार्रवाई कैल जाएत। केंद्र सरकार क एहि निर्णय स राज्य सरकार राहत क सांस लेलक अछि। एकर संगहि एहि पुल कए ल कए संशय क स्थिति खत्म भ गेल। ज्ञात हुए जे गैमन इंडिया क डिजाइन कैल एहि 5575 मीटर लंबा पुल मे कुल 48टा पाया अछि। एकर निर्माण 1979 मे प्रारंभ भेल आ पूर्ण रूप स तैयार हेबा स पहिने तत्कालीन मुख्यमंत्री क आग्रह पर प्रधानमंत्री इंदिरा गांधी मई,1982 मे एकर उद्घाटन करि देलथि। कुल 65 करोड़ क लागत स बनल इ पुल महज 20 साल मे मौतक कगार पर पहुंच चुकल अछि। जखन कि गांधी सेतु राष्ट्रीय राजमार्ग 19 क हिस्सा बनाउल गेल अछि। केंद्रीय सचिव उपाध्याय अपन पटना यात्राक दौरान पथ निर्माण मंत्री नंदकिशोर यादव स सेहो भेंट केलाह। ओ मंत्री क समझ इ आश्वासन देलथि जे शीघ्र गंगा पुल क मरम्मत शुरू होएत। एकर अलावा नेशनल हाइवे 107 पर कोसी नदी पर बनल डुमरी पुल क मरम्मत पर सेहो केंद्र आ राज्य क बीच सहमति बनल अछि। इ तय कैल गेल अछि जे 16 अगस्त कए एकरा लेल निविदा जारी करि देल जाएत। राज्य सरकार एहि पुल क चारिटा पाया आ ओकर बीच क स्पैन क निर्माण लेल करीब सौ करोड़ क आवश्यकता जतेलक अछि। डुमरी पुल क दूटा पाया घंसला स अक्तूबर, 2010 स एहि पर आवागमन बंद अछि। बाद मे आइआइटी, रूडकी क इंजीनियर करीब आधा दर्जन पाया मे खराबी क गप कहलक। इ पुल बंद भ गेला स कोसी क कईटा जिलाक पटना स सीधा संपर्क भंग अछि। सरकार विकल्प क तौर पर डुमरी पुल लग एकटा स्टील पुल क निर्माण केलक अछि जे जल स्तर बढ़ला पर बंद भ जाइत अछि। खगड़िया-पूर्णिया फोर लेन पर पथ निर्माण मंत्री कहला जे खगड़िया स पूर्णिया तक नेशनल हाइवे कए फोर लेन मे तब्दील करबाक मांग पर परिवहन मंत्रालय सैद्धांतिक रूप स सहमत भ गेल अछि। उपाध्याय कहला जे एनएचडीपी-3 क सबटा 1015 किलोमीटर सड़क कए फोर लेन करबाक प्रस्ताव पर केंद्र सरकार गौर करत। ओ इस्ट वेस्ट कॉरीडोर क निर्माण कार्य कए मार्च, 2012 तक पूरा करबा लेल राज्य सरकार स अररिया आ सुपौल मे जमीन अधिग्रहण क कार्य शीघ्र पूरा करबाक लेल कहलथि अछि।


text: पटना। राज्य सरकार 13टा प्रशासनिक आ पुलिस अधिकारी क तबादला करी देलक अछि। जाहि मे चारिटा आईएएस समेत दूटा आईजी, तीनटा डीआईजी आ चारि एसपी शामिल छथि। मुजफ्फरपुर आ भागलपुर मे नव जिलाधिकारी पठाउल गेल अछि जखन कि भोजपुर, मुजफ्फरपुर, बेतिया आ गोपालगंज मे नव एसपी क तैनाती कैल गेल अछि। निदेशक मध्याह्न भोजन योजना आनंद किशोर कए मुजफ्फरपुर क जिलाधिकारी बनाउ गेल अछि, जखनकि मुजफ्फरपुर क डीएम विपिन कुमार कए आंनद किशोर क स्थान पर मध्याह्न भोजन क निदेशक संग-संग प्रशासनिक सुधार मिशन क निदेशक क अतिरिक्त प्रभार सौंपल गेल अछि। नगर विकास विभाग मे निदेशक क पद पर कार्यरत राहुल सिंह कए भागलपुर क जिलाधिकारी बनाउल गेल अछि। भागलपुर क डीएम वंदना प्रेयसी कए निदेशक नगर विकास संग-संग बिहार राज्य आवास बोर्ड आ निदेशक शहरी आधारभूत संरचना विकास निगम क प्रबंधन निदेशक क अतिरिक्त दायित्व सौंपल गेल अछि। एहि प्रकारे आरक्षी महानिरीक्षक अभियान एसके भारद्वाज कए रेल आईजी बनाउल गेल अछि आ पदस्थापन क प्रतीक्षा मे बैसल केएस द्विवेदी कए आईजी अभियान क जिम्मा सौंपल गेल अछि। डीआईजी रेल अरविंद पाण्डेय सारण क नव डीआईजी हेताह, जखनकि मुजफ्फरपुर क प्रक्षेत्रीय डीआईजी बी श्रीनिवासन कए डीआईजी चंपारण क अतिरिक्त दायित्व सौंपल गेल अछि। डीआईजी चंपारण परेश सक्सेना क पुलिस अकादमी मे उप निदेशक प्रशिक्षण क पद पर तैनाती कैल गेल अछि। मुजफ्फरपुर क एसपी सुधांशु कुमार कए भोजपुर, भोजपुर क एसपी सुनील कुमार कए मुजफ्फरपुर, गोपालगंज क एसपी अमृत राज कए बेतिया आ बेतिया कए एसपी केएस अनुपम कए गोपालगंज क एसपी बनाउल गेल अछि।


text: पटना। बिहार बदलि रहल अछि। पुरान रंग मे रंगबाक एकटा आर प्रयास सामने अछि। करीब बीस साल बाद ऐतिहासिक गांधी मैदान मे एक बेर फेर शारदीय नवरात्र क दौरान सुरधार बहत। शास्त्रीय आ भजन संगीत क महफिल सजत। पटनाक एकटा परिचय रहल गांधी मैदानक संगीत आ दुर्गा पूजाक शास्त्रीयता एक प्रकार स हरा गेल छल। एक बेर फेर एकरा ताकल जाएत आ पूरा राति शास्त्रीय संगीत क आरोह अवरोध मे पटना क जनता गोता लगाउत। सबस पैघ गप इ अछि जे एहि कार्यक्रम कए कियो दोसर नहि वैह पुरान आयोजक पटना जंक्शन दुर्गा पूजा समिति करि रहल अछि। समिति दिस स जारी बयान मे कहल गेल अछि जे तीन आ चारि अक्टूबर कए गांधी मैदान मे कार्यक्रम प्रस्तुत कैल जाएत। जेकर उद्घाटन तीन अक्टूबर कए मुख्यमंत्री नीतीश कुमार करताह। सांस्कृतिक कार्यक्रम दूनू दिन राति भरि चलत । समिति क अध्यक्ष डा. जगदीश पाण्डेय कहला जे समिति द्वारा आयोजित इ 36म सांस्कृतिक समारोह होएत। संगीत सम्मेलन 2011 स्व. पंडित कुमार गंधर्व कए समर्पित होएत। 3 अक्टूबर कए गांधी मैदान मे कुमार गंधर्व दर्शन प्रस्तुत कैल जाएत । एहि मौका पर प्रसिद्ध कलाकार पुष्कर लेले द्वारा भजन, निर्गुण आ ठुमरी प्रस्तुत कैल जाएत। पद्मश्री शोभना नारायण आ डा. संगीता शंकर सेहो प्रस्तुति देतेथि। चारि अक्टूबर कए पुष्कर लेले, शोभना नारायण आ डा. वर्षा अग्रवाल, डा. असीत गोस्वामी आ पंडित ललित महंत सुर-संगीत क प्रस्तुति देतथि।


text: बिहार के मिथिला मे पालिटेक्निक संस्थान... कॉलेज खोलय के लेल केंद्र सरकार सं 12-12 करोड़ रुपया देल गेल अछि. पालिटेक्निक कॉलेज मधुबनी... सीतामढ़ी... शिवहर... सुपौल... अररिया... कटिहार... पूर्वी चम्पारण... पश्चिमी चम्पारण मे खोलल जाएत. हर संस्थान के लेल शुरुआती तौर पर 12-12 करोड़ रुपया देल गेल अछि. पालिटेक्निक कॉलेज के इंफ्रास्ट्रक्चर...आधारभूत संरचना आओर दोसर चीज के इंतजाम मे एहि पाई के इस्तेमाल कएल जाएत. सरकार... प्रशासन सं एहि के लेल जरूरी इंतजाम करय के लेल कहि देल गेल अछि. एकरा लेल जमीन आओर दोसर चीज के व्यवस्था कएल जा रहल अछि. एहि सं स्थानीय स्तर पर विकास त होएबे करत...लोक के रोजगार सेहो मिलत. स्थानीय लड़का सभ के फायदा सेहो मिलतन्हि. हुनका सभ के एकटा आओर विकल्प मिलतन्हि पढ़ाई-लिखाई के लेल. ई नीक कदम अछि.


text:
पटना। विहार क विभिन्न विभाग मे संविदा पर कार्य रत कर्मी क सेवा स्थायी हेतैन । एहि लेल गठित उच्च स्तरीय समिति अपन रिपोर्ट तैयार क लेलक अछि जकर आलोक मे नितीश सरकार जल्दिये संविदा आधारित कर्मी कए खुशखबरि द सकैछ । एहि संवर्गक कर्मी क स्थायीकरण कोना कैैल जाय, ताहि सँ संबंधित ३६० पन्ना क रिपोर्ट तैयार कैैल गेल अछि जे समिति द्वारा जल्दिए मुख्यमंत्री के सौंपल जायत । सरकार द्वारा रिपोर्ट क अध्ययन क पश्चात निर्णय लेल जाएत जाहि सँ लगभग तीन लाख संविदा कर्मी लाभान्वित होयत ।
पूर्व मुख्य सचिव ए के चौधरी क अध्यक्षता मे २८ -०४- २०१५ के उच्च स्तरीय समिति क गठन ठेका पर बहाल कर्मी क नियमितीकरण करबा हेतु कैैल गेल छल जकरा तीन मासाभ्यंतर अपन रिपोर्ट देबाक छलै परन्तु कर्मी क संख्या अधिक भेलाक कारणे रिपोर्ट तैयार करबा मे समय लगलैक । समिति एहि कोटि क कर्मी लोकनि क कोन वेतनमान होयतैन ताहि पर अपन कोनो मंतव्य नहि देने अछि । ई विषय समिति क क्षेत्राधिकार मे नहि छल । राज्य सरकार द्वारा बाद मे एहि पर निर्णय लेल जाएत । संबंधित विभाग सब से पृथक पृथक विभिन्न चरण मे बैसारक उपरांत समिति द्वारा ई रिपोर्ट तैयार कैैल गेल । रिपोर्ट मे एहि बात क विशेष ध्यान राखल गेल अछि जे स्थायीकरण क कोनो नियम माननीय सर्वोच्च, उच्च न्यायालय क कोनो निर्णय क विरुद्ध नहि होए । एहि कोटिक बेसगर कर्मी ग्रामीण विकास शिक्षा, स्वास्थ्य,कृषि, वित्त, सूचना प्रावैधिकी आ पंचायती राज विभाग स छथि ।


text:
कथा
– सविता झा
आइ जे कथा लिखल जा रहल अछि ओ वास्तविक घटना पर आधारित अछि। कलुवाही केर ढेंगा में सुशीला नामक लड़की रहैत छल्थिन्ह। जेहेने नाम छलन्हि सुशीला तेहने ओ सुशील स्वभाव केर छलथि। ओ मधुबनी सँ पढल-लिखल छलथि। पढ़य में ओ मेधावी छात्रा छलथि। देखय में सेहो बड़ सुन्दर रहथि। मिला-जुला कय सर्वगुणसम्पन्न! हुनकर माँ बाप गरीब छल्खिन्ह। खेत पथार सेहो कम छलन्हि। कहुना क गुजारा होइत छलन्हि परिवारक। सुशीला विवाह योग्य भ गेल रहथि। वर तकाय छलन्हि। भगवती के कृपा स नीक घर वर भेटलन्हि। वर पक्ष केँ कोनो चीज़क कमी नहि छलन्हि। वर पक्ष आदर्श विवाह लेल तैयार रहथिन्ह। जेना तेना सुशीलाक बाबूजी चारि पांच लाख रुपया जमा केला जे एतेक में त विवाह भ जायत किन्तु आशाक विपरीत वर पक्ष के मांग सुनिकय क्षुब्ध भ गेला। हुनका कहल गेलन्हि जे एकटा चेन आर अंगूठी सोना केर अपना जमाय केँ कोना नहि देथिन्ह। नै कार त कम स कम एकटा फटफटिया आय काइल के नै दैत छैक, अपने बेटी घुमतन्हि। विवाह बेर-बेर त नहि होइत छैक, तेँ कनी धूमधाम स हेबाक चाही, आर विवाह रातिक सारा खर्चा में आधा लड़की पक्ष करथिन्ह। सबटा गहनाक भार लड़की पक्ष केँ सौंपल गेलनि। दुरागमन में सब समान जेना टीवी, फ्रीज, सोफा, पलंग, ड्रेस्सिंग टेबल, पेटार केर संग सब बर्तन बासन इत्यादि अपन बेटी सब केँ कोना नै देथिन्ह। हुनकर सब परिवार आर बरियाती केर कपड़ा सेहो कन्या पक्ष केँ देबाक मांग छलन्हि। कुल खर्चा 10 स 15 लाख तक केर पड़ल। सुशीला के बाबूजी सगा सम्बन्धी सब स रुपया के माँग केल्खिन्ह लेकिन एतेक पैघ रकम के लेल कियो तैयार नै भेलन्हि। लड़कावला सुझाव देल्खिन्ह जे जमीन बेच लियह लेकिन ई सम्भव नहि छलैक जाहि कारण विवाह टूटि गेलन्हि। ज़मीन गुजर वसर लेल छलन्हि। अंत में सुशीलाक विवाह 2 बच्चा के बाप स करा देल गेलन्हि आर कहल गेलन्हि जे अहाँक नसीब मे यैह वर रहथि। वर मास्टर छल्खिन्ह सरकारी स्कूल के।
जे बाप के सम्भव होइत छन्हि ओ त द क विवाह करा दैत छेथिन्ह अपन बेटी के, बेटी के सेहो अधिकार होइत छैक मुदा जे गरीब छथिन्ह तिनकर बेटी के विवाह कि बुढ़वा वर सँ हेबाक चाही – हम पाठक लोकनि सँ पूछय चाहैत छियन्हि जे सुशीलाक सङ्ग उचित भेलन्हि या अनुचित? वर पक्ष केँ जे ई कार्य में सहयोग करैत छथिन्ह हुनको सँ हम पूछय चाहैत छी जे कि सही में सुशीला के नसीब में 2 बच्चा के बाप लिखल छलन्हि? विवाह अगर टूटैत छैक ताहू में दोषी कन्यपक्ष केँ मानल जाइत छैक। की सब तरहे दोषी कन्यापक्ष वला होइत छथिन्ह कियैक त ओ कनिया केर माय-बाप छथिन्ह? सुशीलाक नसीब सही में दोषी छन्हि या फेर हुनकर माँ-बाप केर सोच जे विवाह कराबय के छैक त 2 बच्चाक बापे सही या फेर वर पक्ष वला जे एतेक नीक कन्या केँ किछु पाय केर लेल छोड़ि देलखिन? सही मायने में हमर समाज कहिया दहेज मुक्त होयत आर सुशीला जेहेन लड़की केँ कहिया धरि न्याय भेटत?


text:
जयनगर-बर्दीबास तक बड़ी लाइनक सर्वेक्षणक काज पूरा भेल
मधुबनी, जयनगर। भारतक सबस सफल रेल मंत्री लालू प्रसादक एकटा सपना पूरा हुए जा रहल अछि। समाद विशेष रूप स एहि योजना कए 2008 मे प्रकाशित केने छल। तत्कालीन रेलमंत्री लालू सीमावर्ती क्षेत्र जयनगर स नेपाल क बर्दीबास तक बड़ी रेल लाइन बिछेबा लेलसर्वेक्षणक काज शुरू करबेने छलाह। लालू प्रसाद सपना छल जे अयोध्या स जनकपुर भाया सीतामढ़ी ट्रेन चलि सकै। जाहि स रामायण सर्किटक विकास क संग-संग अवध आ मिथिलाक मिलन कए आओर पुख्ता बनाउल जा सकै। लालू एकर संगहि भारत आ नेपालक बीच सीधा रेल संपर्क स्थापित करि चीनक सामरिक तैयारी कए सेहो उत्तर देबाक मजबूत पहल केने छलाह। मुदा लोकसभा चुनावक बाद जहिना लालूक पद गेल, ममता बनर्जी लालूक अन्य योजनाक भांति एहि योजना कए सेहो शिथिल करि देलथि। आखिरकार मार्च क मध्य मे एहि रेलमार्ग सर्वेक्षण क काज पूरा करि लेल गेल अछि आओर उम्मीद अछि जे एहि रेल खंड पर शीघ्र बड़ी रेल लाइन निर्माण क काज प्रारंभ भ सकत। ओना एहि संबंध मे पूर्व-मध्य रेलवे हाजीपुर क महाप्रबंधक संजीव हांडा क कहब अछि जे एहि योजना पर काज भ रहल अछि। जयनगर-दरभंगा रेलखंडक निरीक्षण क क्रम मे मधुबनी आ जयनगर रेलवे स्टेशन पर पत्रकार स गपशप मे ओ कहला जे इ योजना रेलवेक महत्वपूर्ण योजना मे स एक अछि। महाप्रबंधक कहला जे मधुबनी आदर्श रेलवे स्टेशन क श्रेणी मे अछि आ एहि निमित्त तेजी स काज भ रहल अछि। जयनगर-दरभंगा रेलखंड पर गाड़ी क संख्या बढ़ेबा पर ओ कहला जे जयनगर मे वाशिंग पिट निर्माण क बाद एहि पर विचार भ सकैत अछि। मुदा ओ इ मानलाह जे मई तक एकर निमार्ण कठिन अछि आ निर्धारित अवधि 31 मई तक निमार्ण काज पूरा नहि भ सकल। सीतामढ़ी-जयनगर-लौकहा नव रेल लाइन निर्माण क बाबत सवाल पर ओ कहला जे पहिने सीतामढ़ी मुजफ्फरपुर रेल लाइन निर्माण काज पूरा कैल जाएत।


text:
भागलपुर । कोरोना वायरस क खिलाफ चौतरफा जंग मे ट्रिपल आईटी, भागलपुर क इंजीनियर अरविंद चौबे, संदीप राज, गौरव कुमार क टीम कोरोना संक्रमण क पता लगेबा लेल एआइ आधारित एक्सरे तकनीक तकलक अछि। एहि तकनीक स बस 100 टका मे जांच भ सकत आ रिपोर्ट सेहो सेकेंड मे भेट जायत। ट्रिपल आईटी, भागलपुर क कोरोना जांच क डिजिटल एक्सरे सॉफ्टवेयर कए आब बस इंडियन काउंसिल ऑफ मेडिकल रिसर्च (आईसीएमआर) स स्वीकृतिक इंतजार अछि, जे एहि सप्ताह भेट जायत।
ओना एमएचआरडी सेहो सॉफ्टवेयर क सराहना केलक अछि आ निदेशक प्रो अरविंद चौबे संग हुनकर टीम कए बधाई देलक अछि। एमएचआरडी क कहब अछि जे एहि सॉफ्टवेयर क सबस पैघ गुण इ अछि जे इ पता क सकैत अछि जे मरीज कोरोना संक्रमित अछि या ओकरा सामान्य सर्दी-जुकाम छै। उल्लेखनीय अछि जे एखन सीजनल सर्दी-खांसी कए सेहो लोक कोरोना कहि दैत छथि। जांच लेल सैंपल द रहल छथि।
ट्रिपल आईटी क निदेशक प्रो अरविंद चौबे कहला जे एहि सॉफ्टवेयर क जानकारी एमएचआरडी कए द देल अछि। मंत्रालय कए सेहो इ प्रोजेक्ट पसंद छै। सॉफ्टवेयर क रिपोर्ट आईसीएमआर कए सेहो पठाउल गेल छल। आईसीएमआर एहि मे किछु सुधार करबा लेल कहने छल, से सुधार क देल गेल अछि। एक दू दिन मे प्रमाणपत्र आबि जायत। प्रो. चौबे कहला जे प्रमाणपत्र भेटलाक बाद इ सॉफ्टवेयर कोरोना क जांच लेल अधिकृत भ जायत।
जानकारी क अनुसार ट्रिपल आईटी अपन एहि सॉफ्टवेयर कए मई मे तैयार क लेने छल। प्रो चौबे कहला जे डिजिटल एक्सरे यानी एक्सरे क साफ्ट कॉपी भेटला पर सॉफ्टवेयर क माध्यम से कोरोना क पता चल जायत। संस्थान एकर पेटेंट लेल सेहो आवेदन क देलक अछि।
ओ कहला जे ट्रिपल आईटी कनाडा क कोरोना मरीज क डाटा बेस स इ तैयार केलक अछि। स्वास्थ्य विभाग आ एमएचआरडी कए रिपोर्ट पठेबा स पहिने ट्रिपल आईटी एकर परीक्षण मेडिकल कॉलेज अस्पताल मे केने छल।


text:
मधुबनी: किसान सब सँ खरीदल गेल धानक कालाबाजारी कैल जा रहल अछि। ई एफआईआर जिला सहकारिता पदाधिकारीक,मधुबनी केर आदेशानुसार बीसीओ शंभू कुमार पासवान "सतघारा" पैक्स अध्यक्ष "अहीभूषण झा" और प्रबंधक "श्वेता कुमारी" केर विरुद्ध बाबूबरही थाना में खुलल बाजार में किसान सब सँ खरीदल गेल धानक कालाबाजारी करबाक, सरकारी राशि गबन करबाक ओरोप, व खरीफ विपणन वर्ष 2017-18 में पैक्सक द्वारा 403 क्विंटल धानक अधिप्राप्ति कैल गेल।एहीके समतुल्य 270.0 1 क्विंटल सीएमआर राज्य खाद्य नियम केँ 31 जुलाई 2018 तक आपूर्ति करबाक छल,मुदा ऐहेन नञि कैल गेल। आपूर्ति नञि कँ अध्यक्ष व प्रबंधक मिलक एही के खुलल बाजार में बेचक 624650 रुपया केर गबन केललक। जखन की खरीद रखरखावक सभ जिम्मेवारी अध्यक्ष प्रबंधक होयत अछि। पुलिस एफआईआर दर्ज कर मामलाक छानबीन शुरु क देलक । अध्यक्ष और प्रबंधक बीसीओ केर आरोप केर निराधार और बेबुनियाद बतेलक ।
#मधुबनी #कालाबाजारी #मैथिली समाचार


text:
नई दिल्ली, २५ अगस्त, २०१५. मैथिली जिन्दाबाद!!
नेपाल केर प्रधानमंत्रीक संग भारतीय प्रधानमंत्री केर टेलीफोन पर बातचीत
भारतीय विदेश मंत्रालय द्वारा जारी कैल गेल विज्ञप्तिक मुताबिक नेपालक वर्तमान अशान्ति पर भारतक प्रधानमंत्री चिन्ता व्यक्त करैत नेपाली प्रधानमंत्री सुशील कोइराला संग टेलिफोन पर बातचीत केलनि अछि।
प्रधानमंत्री श्री नरेन्द्र मोदी नेपाल केर प्रधान मंत्री श्री सुशील कोइराला सँ आइ टेलीफोन पर बात केलनि। प्रधानमंत्री मोदी नेपाल मे हिंसा मे मारल गेल लोक प्रति दु: ख व्यक्त केलनि अछि और मृतक सबहक परिजन तथा नेपाली जनमानस प्रति अपन संवेदना संदेश देलनि अछि। प्रधानमंत्री मोदी अहू बात लेल चिन्ता व्यक्त केलनि जे नेपालक राजनीतिक और सामाजिक अस्थिरता हालहि घटित त्रासदीपूर्ण महाभूकंप सँ प्रभावित लोककेर दु:ख-समस्याकेँ आरो बढि जायत।
संयम केर अभ्यास सँ शान्ति आ शासन केर पुनर्बहाली लेल प्रधानमंत्री मोदी माँग केलनि। ओ सरकार सहित समस्त राजनीतिक दल तथा नेपाली जनता सँ हिंसाक बाट त्यागिकय सद्भावना बहाली करबाक लेल अपील केलनि।
ओ नेपाल द्वारा शांति प्रक्रिया और संविधान केर मसौदा तैयार करबाक ऐतिहासिक प्रगति केर सराहना सेहो केलनि। संगहि ओ अपन संदेश देलनि जे सब राजनीतिक दल समस्त जनता आर समाजक सब वर्ग केँ समावेश करैत अधिकतम संभाव्य परामर्शक प्रक्रिया अपनाबैथ, जाहि सँ विश्वास आर भरोसाक माहौल आरो मजबूत बनत, आर वार्ताक माध्यम सँ समस्त लंबित मुद्दाक समाधान निकालैथ जाहि सँ एकीकृत, शान्तिपूर्ण, स्थायी आ समृद्ध नेपाल बनेबाक प्रत्येक नागरिकक जनाकांक्षा केँ पूरा कैल जा सकत।
प्रधानमंत्री मोदी एकटा पड़ोसीक रूप मे भारत द्वारा नेपाल केर सुरक्षा वास्ते ओ सब सहयोग कैल जेबाक वचन देलनि जे भारत कय सकैत अछि। प्रधानमंत्री मोदी कहलनि जे भारतक एकमात्र इच्छा नेपाल मे शान्तिपूर्ण माहौल, स्थिरता, प्राजातंत्र आर समृद्धिक निर्माण मे सहयोग करब अछि, अपन समकक्षी प्रधानमंत्री कोइराला सँ समृद्ध सामाजिक विविधता, विशाल संसाधन और असाधारण प्रतिभा सँ राष्ट्र केर ताकत भेटबाक बात सेहो कहलैन। ओ दोहराबैत कहलैन जे प्रत्येक नेपाली नागरिक केर जनाकांक्षा अनुरूप यैह लक्ष्य केर प्राप्ति केँ प्राथमिकता दैत भारत हरसंभव मदैद नेपाल केँ करैत रहत।


text:
जाहि दिन आहे बाबू तोरो जनम भेल लीरिक्स जाहि दिन आहे बाबू तोरो जनम भेल,अन्न पानि किछू ने सोहाय हे, सेहो बाबू चलला गौरी विआहन,दुधबाक दाम दहू ने चुकाय हे, दूधक दाम अम्मा सैधियो ने सकै छ,पोसाइक दाम दै देब हे, जाबत जीबऽ अम्मा सैधियो ने सकै छ,धनी हेती नौरी तोहार हे, नित दिन आहे […]
Tag: मैथिली गोसाउनिक गीत
सबहक सुधि आहाँ लै छी हे अम्बे
सबहक सुधि आहाँ लै छी हे अम्बे लीरिक्स सबहक सुधि आहाँ लै छी हे अम्बे, हमरा कियै बिसरै छी हे,सबहक सुधि आहाँ लै छी हे अम्बे, हमरा कियै बिसरै छी हे,हमरा कियै बिसरै छी हे मैया,हमरा कियै बिसरै छी हे,सबहक सुधि आहाँ लै छी हे अम्बे, हमरा कियै बिसरै छी हे….. आनि गंगाजल पिड़िया निपै […]
सिंह पर एक कमल राजित
सिंह पर एक कमल राजित लीरिक्स सिंह पर एक कमल राजित ताहि ऊपर भगवती,सिंह पर एक कमल राजित ताहि ऊपर भगवती….. शंख गहि गहि चक्र गहि गहि, लोक के माँ पालती,शंख गहि गहि चक्र गहि गहि, लोक के माँ पालती,सिंह पर एक कमल राजित ताहि ऊपर भगवती….. दाँत खट खट जीह लह लह, सोणित दाँत […]
बलम सँग गौरी पूजब हे – मधुश्रावणी गीत
बलम सँग गौरी पूजब हे लिरिक्स लालहि वन हम जायब, फूल लोढ़ब हे,लालहि वन हम जायब, फूल लोढ़ब हे,माइ हे सिन्दुर भरल सोहाग,बलम सँग गौरी पूजब हे….. पीयर वन हम जायब, फूल लोढ़ब हे,पीयर वन हम जायब, फूल लोढ़ब हे,माइ हे सोनहि भरल सोहाग,बलम सँग गौरी पूजब हे….. हरियर वन हम जायब, फूल लोढ़ब हे,हरियर […]
आजु ई पाबनि बालम सँग पूजब – मधुश्रावणी गीत
आजु ई पाबनि बालम सँग पूजब लिरिक्स आजु ई पाबनि बालम सँग पूजब,नहि एला बालम हमार हे,आजु ई पाबनि बालम सँग पूजब,नहि एला बालम हमार हे….. सासू निदर्दी दर्दो ने जानल,नहि देलनि भार पठाय हे,आजु ई पाबनि बालम सँग पूजब,नहि एला बालम हमार हे….. दिआदिनी निदर्दी दर्दो ने जानल,नहि देलनि गौर बनाय हे,आजु ई पाबनि […]
हम आनंदे रहबै यौ
हम आनंदे रहबै यौ लिरिक्स हम आनंदे रहबै यौ, बम भोला के दरबार,हम आनंदे रहबै यौ, बम भोला के दरबार,हम आनंदे रहबै यौ….. पहिले माँगै छी अन्न धन लक्ष्मी, दोसर माँगै छी पूत,तेसर माँगै छी निर्मल काया, चारिम माँगै छी रूप,हम आनंदे रहबै यौ,हम आनंदे रहबै यौ, बम भोला के दरबार,हम आनंदे रहबै यौ….. कथि […]
आहाँ थिकौं माँ जगदम्ब हे – भगवती गीत
कियै बिसरै छी हमरा लिरिक्स आहाँ थिकौं माँ जगदम्ब हे,कियै बिसरै छी हमरा,आहाँ थिकौं माँ जगदम्ब हे,कियै बिसरै छी हमरा,दौरल एलौं द्वार हे, माँ आहीं केर असरा,दौरल एलौं द्वार हे, माँ आहीं केर असरा,आहाँ थिकौं माँ जगदम्ब हे,कियै बिसरै छी हमरा,आहाँ थिकौं माँ जगदम्ब हे,कियै बिसरै छी हमरा….. हम निर्बल छी टूगर टापर,लागल बहुत अछि […]
श्यामा गजब शहर दरभंगा – अरविन्द सिंह
श्यामा गजब शहर दरभंगा लिरिक्स श्यामा गजब शहर दरभंगा, जाहि में आहाँ बिराजी ना,हे श्यामा गजब शहर दरभंगा, जाहि में आहाँ बिराजी ना,हे मैया आहाँ बिराजी ना,हे श्यामा आहाँ बिराजी ना,श्यामा गजब शहर दरभंगा, जाहि में आहाँ बिराजी ना, बीच राज में मंदिर चमकै,धूप गुगुल सँऽ अंगना गमकै,हाँ बीच राज में मंदिर चमकै,धूप गुगुल सँऽ […]
जय जय भैरवि असुर भयाउनि-विद्यापति गीत
जय-जय भैरवि लिरिक्स जय-जय भैरवि असुर भयाउनि,जय-जय भैरवि असुर भयाउनि,पशुपति भामिनी माया,सहज सुमति वर दिय हे गोसाउनि,सहज सुमति वर दिय हे गोसाउनि,अनुगति गति तुअ पाया,जय-जय भैरवि असुर भयाउनि । वासर रैन, सबासन शोभित,वासर रैन, सबासन शोभित,चरण चन्द्रमणि चूड़ा,कतओक दैत्य मारि मुख मेलल,कतओक दैत्य मारि मुख मेलल,कतओ उगिलि कएल कूड़ा ,जय-जय भैरवि असुर भयाउनि । सामर […]


text:
विश्वमे दुर्लभ सुनौलो तोप चिरैँ शुक्लाफाँटामे
अविनाश चौधरी
धनगढी, ५ सावन । बाह्रसिंगाके लाग प्रसिद्ध शुक्लाफाँटा राष्ट्रिय निकुञ्ज नेपालमे अति संकटापन्न सुनौलो तोप चिरै एकठो संरक्षित क्षेत्र बनल बा । औरे संरक्षित क्षेत्रमे यी प्रजाति डेखजैना छोरलपाछे सुदूरपश्चिमके शुक्लाफाँटा मुलुकमे सुनौलो तोप चिरैँ थलो बनल हो । अन्तर्राष्ट्रिय प्रकृति संरक्षण संघ (आइयुसीएन)से रातो सूचीमे राखल सुनौलो तोप चिरैं विश्वमे दुर्लभ मानजाइठ् । नेपाल ओ भारतमे किल पैना यी चिरैं नेपालके लाग भर अति सङ्कटापन्न सूचीमे रहल बा ।
कोशीटप्पु वन्यजन्तु आरक्षसे दशक आघे नै हेराइल सुनौलो तोप चिरैं हाल शुक्लाफाँटा राष्ट्रिय निकुञ्जमे किल रहल निकुञ्जके प्रमुख संरक्षण अधिकृत लक्ष्मण पौड्याल बटैलै । ‘नेपाल ओ भारतमे किल पैना यी चिरैं नेपालके लाग हाल शुक्लाफाँटामे किल बाटै,’ उहाँ कहलै, ‘कोशीटप्पुमे सन २००७ से डेख परल नाइ हुइट ।’
शुक्लाफाँटाके सिकारी ताल, सिंहपुरफाँटा, मोहनपुर, अण्डैया, पट्टैयाफाँटा ओ दरख घाँसे मैदानमे सुनौलो तोप चिरैंनके बसोबास रहल बा । यीनके हरेक बरस अनुगमन कैना करल पौड्यालले बटैलै ।
सुनौलो तोप चिरैं शुक्लाफाँटामे रहल बारेम सबसे पहिले चराविज्ञ डा. हेमसागर बराल पत्ता लगाइल रहिट । सन १९९६ मे आपन विद्या वारिधिके लाग अनुसन्धान करे शुक्लाफाँटा पुगल उहाँ सुरुमे ११ ठो(बाँकी २ पेजमे) सुनौलो तोप चिरैं डेखल रहिट । ओकर पाछे, सन २००८ मे बराल नै सुनौलो तोप चिरैं सिकारी तालके आसपासमे ठाँठ लगैना करल तथ्य पत्ता लगाइल पौड्याल सुनैलै । ‘नेपालमे सुनौलो तोप चिरैं ब्रिडिङ कैना ठाउँ फेन शुक्लाफाँटा किल हो,’ उहाँ कहलै । ‘मे से सेप्टेम्बरसम सुनौलो तोप चिरैं ठाँठ लगैना, बच्चा बह्रैना कार्य करठै ।’ शुक्लाफाँटामे पैना सुनौलो तोप चिरैंनके तथ्यांक व्यवस्थित कैना प्रयास अपनेहुत्र करटी रहल पौड्यालके कहाइ बा ।
सुनौलो तोप चिरैंनके संख्या नेपाल, भारत दुनुु देशमे कम रहल रहल पक्षी संरक्षण सङ्घ नेपाल (बीसीएन) जनैले बा । नेपालमे यी बरस करिब १०० के हाराहारीमे सुनौलो तोप चिरैं रहल उ संस्थाके कार्यकारी प्रमुख इशाना थापा बटैलै ।
उहाँके अनुसार सन २०१७ मे ३०० ओ २०१९ मे १७४ जत्रा तोप चिरैं नेपालमे पाइल बा । यी चिरैंनके विस्तृत अध्ययन कैना बाँकी रहल थापा बटैलै । नेपाल, भारत दुनु देशमे यकर संख्या घट्टी रहल ओरसे विश्वमे अति सङ्कटापन्न सूचीमे लैजैना कि कहिके छलफल चल्टी रहल उहाँके कहाइ बा ।
नेपालमे छातीकाले, धर्के, बया ओ सुनौलो कैके चार प्रजातिके तोप चिरैं पैना करल जनाइल बा । जौन मध्ये सुनौलो तोप चिरैं तराई क्षेत्रमे किल पैना करल चराविद् हिरुलाल डंगौरा बटैलै । उहाँ शुक्लाफाँटामे पैना सुनौलो तोप चिरैंनके संरक्षण ओ अनुगमन निकुञ्ज कार्यालय ओ बीसीएनसे संयुक्त रुपमे करटी आइल उल्लेख करलै ।
प्रकृतिउपर मानवीय हस्तक्षेप बह्रटी जैना हुइल ओरसे यी चिरैंनके अस्तित्व खतरामे परल बा । प्राकृतिक बासस्थानके विनाश, कृषिमे विषादीके बढ्दो प्रयोग जैसिन कार्य सुनौलो तोप चिरैंनके विनाशके प्रमुख कारण रहल डंगौरा बटैलै । नेपाल–भारत सीमा लग्गे पर्ना शुक्लाफाँटा राष्ट्रिय निकुञ्जमे ४५० प्रजातिके चिरैंनके बसोबास रहल बा । जौन मध्ये विश्वमे दुर्लभ २३ प्रजाति ओ नेपालके लाग अति सङ्कटापन्न ७४ प्रजाति रहल बाटै ।


text:
‘बिहारी’ नामक भाषाक कल्पनासँ पहिने मैथिली
मैथिली भाषाक सन्दर्भमे जँ देखल जाए तँ ग्रियर्सनसँ बहुत पहिने 1804 ई.मे जेम्स रोमर अपन आलेखमे एकरा महत्त्वपूर्ण स्थान देने छथि आ ओहिकालक पूरा बंगालप्रदेशमे बंगलाक बाद महत्त्व आ भाषाभाषीक संख्याक आधार पर मैथिलीकें दोसर स्थान पर रखने छथि जखनि कि उडिया तेसर स्थान पर अछि।
फोर्ट विलियम कालेजक शोधपत्रमे मैथिली पर विचार
ई एकटा शोध-प्रबन्ध थीक, जे फोर्ट विलियम कालेज, कोलकाताक हिन्दुस्तानी विभागक छात्रक द्वारा लिखल आ पढल गेल छल।
एहि शोध-प्रबन्धक सार्वजनिक वाचन गवर्नर हाउसमे तत्कालीन गवर्नर लार्ड रिचार्ड वलेस्ली, उच्चतम न्यायालयक मुख्य न्यायाधीश, अन्य न्यायाधीशगण, उच्चतम परिषदक सदस्यगण, मेजर जनरल आर्थर वेलेसली, मेजर जनरल डाउडसवेल, आ बगदादक राजदूत सोलेमन आगा, अधिकारीगण, अध्यापक आ सम्भ्रान्त नागरिक गण, सभ छात्रक समक्ष 20 सितम्बर, 1804 ई.मे भेल रहए। ई कार्यक्रम 9.30 प्रातःसँ आरम्भ भेल छल।
एहि कार्यक्रमक पहिल शोधपत्रक विषय छल- “ममालिकि हिंद की जुबानों की अस़ल बुनयाद संस्कृत है“– “The Shanscrit is the Parent Language of India” अर्थात् संस्कृत भारतक सभ भाषाक वास्तविक मूल थिक।
शोधकर्ता मिस्टर जे. रोमर छलाह, जे मूलतः मुम्बईक निवासी रहथि आ फोर्ट विलियम कालेजक छात्र रहथि। एहि शोध-प्रबन्ध पर दू टा प्रश्नकर्ता छलाह- पहिल वाकर महोदय, आ दोसर गोवान महोदय। एहि शोध-वाचनक संचालक रहथि कैप्टन मोआट।
ई शोधपत्र मूल रूपसँ हिन्दुस्तानी भाषामे लिखल गेल छल, मुदा ओकर अंग्रेजी अनुवाद सेहो वाचल गेल। एकर संगत मूल अंश एहि प्रकारें अछि-
“गारा या बंगला जुबान तमाम सूबऐ बंगाले में सिवाय सरहद्दी जिलओं में मुरव्वज है और लोग कहते हैं कि सिर्फ़ पूरब की त़रफ़ खूब सफाई से बोली जाती है और जिस तरह वहां के रहनेवाले उस जुबान को बोलते हैं सो इसमें बहुत कम अलफाज़ हैं कि जिनकी बुनयाद असल संस्कृत से नहीं।।
दूसरी जुबान जो इसी सिलसिले में मैथला या तिरहुत्तया है सो भी बंगले से बहुत मुशाबिः है और वे हरफ कि जिन्ह में वह लिखी जाती है उन्ह में और बंगले के हरफों में थोड़ा सा फरक है।”
एकर अंगरेजी अनुवाद एहि प्रकारें अछि-
“In all the provinces of Bengal Gara or Bungalee is still the prevailing language except perhaps some frontier districts but is said to be spoken in its greatest purity in the Eastern parts only and as there spoken contains few words which are not evidently derived from the Sunskrit.
The next in succession is the Muet,hila or Tirhootya which is very nearly allied to the Bungalee and its written character differs little from that which is used throughout Bengal.”
ऊपर Muet,hila क वास्तविक वर्तनी थिक – Maithila जे मैथिलीक लेल आएल अछि। जेना बंगला आ बंगाली दूनू एके अर्थमे प्रयुक्त होइत अछि ओहिना मैथिला आ मैथिली दूनू एके थीक। तिरहुत्तया Tirhootya वास्तमे तिरहुतियाक पुरान वर्तनी थीक।
एतए इहो ध्यातव्य अछि जे ओहि कालमे बंगाल प्रेसिडेंसीक अंतर्गत सम्पूर्ण बंगाल, बिहार, उड़ीसा आ उत्तर प्रदेशक पूर्वी भाग सम्मिलिते छल।
एहि सम्पूर्ण शोध-पत्रमे बंगाल प्रेसिडेंसीक मात्र चारि भाषा- हिन्दी या हिन्दवी, बंगाली, मैथिली आ उड़िया-मे एक भाषाक रूपमे मैथिलीक गणना भेल अछि। मैथिलीसँ पहिने हिन्दी आ हिन्दवीक चर्चा भेल छैक जाहिमे कहल गेल छैक हिन्दी सेहो संस्कृतसँ निकलल अछि।
एतए स्पष्ट अछि जे शोधकर्ता हिन्दी अथवा हिन्दवी, हिन्दुस्तानी सँ पृथक् बंगलाक अत्यन्त निकट मैथिली भाषाक उल्लेख एतए भेल अछि।
मुदा की कारण भेल जे एहि शोधक 50-60 सालक बाद “बिहारी” नामक भाषा गढल गेल आ ओकरा अन्तर्गत मैथिलीकें राखि ग्रियर्सन साहेब ओहि पर काज कएलनि। स्पष्ट अछि जे 1858 ई.क बाद अंगरेजलोकनि भाषाक नाम पर राजनीति कएलनि।


text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
हनुमान्जी द्वारा अशोक वाटिका विध्वंस, अक्षय कुमार वध और मेघनादक हनुमान्जी केँ नागपाश मे बान्हिकय सभा मे लऽ गेनाय
दोहा :
देखि बुद्धि बल निपुण कपि कहली जानकी जाउ।
रघुपति चरण हृदय धरू तात मधुर फल खाउ॥१७॥
भावार्थ:- हनुमान्जी केँ बुद्धि और बल मे निपुण देखिकय जानकीजी कहली – जाउ। हे तात! श्री रघुनाथजी केर चरण केँ हृदय मे धारण कय केँ मीठ फल खाउ॥१७॥
चौपाई :
चलला नवा सिर पैसला बारी। फल खाथि गाछ तोड़थि भारी॥
रहय ओतय बहु भट रखवारी। किछु मारल किछु भागि बपहारी॥१॥
भावार्थ:- ओ सीताजी केँ माथ झुका प्रणाम कय केँ फूलबाड़ी मे पैसि गेला। फल खेलनि आ गाछ सब तोड़ल लगलाह। ओतय बहुत रास योद्धा रखवार सब छल। ओहि मे सँ किछु केँ मारि देलनि आ किछु बपहारि कटैत भागिकय रावण केँ आवाज देलक – ॥१॥
नाथ एक आयल कपि भारी। सैह अशोक वाटिका उजारी॥
खाय फल अरु गाछ उपाड़े। रक्षक मर्दि मर्दि कय मारे॥२॥
भावार्थ:- (और कहलक -) हे नाथ! एकटा बड़ा भारी बंदर आबि गेल अछि। ओ अशोक वाटिका उजाड़ि देलक। फल खेलक, गाछ सब उपाड़ि देलक आ रखवार सब केँ मसैल-मसैलकय मारि देलक॥२॥
सुनि रावण पठबे भट नाना। ताहि देखि गर्जथि हनुमाना॥
सब रजनीचर कपि संहारल। गेल पुकारैत किछु अधमारल॥३॥
भावार्थ:- ई सुनिकय रावण बहुते रास योद्धा पठेलक। ओकरा सब केँ देखिकय हनुमान्जी गर्जना कयलनि। हनुमान्जी सब राक्षस केँ मारि देलनि, किछु जे अधमरा छल, शोर करैते ओ वापस गेल॥३॥
पुनि पठेलक ओ अच्छकुमारा। चलल संग लय सुभट अपारा॥
आबत देखि गाछ धरि लड़ला। ओकरहु मारि महाधुनि गरजला॥४॥
भावार्थ:- फेर रावण अक्षयकुमार केँ पठेलक। ओ असंख्य श्रेष्ठ योद्धा सभ केँ संग लय केँ चलल। ओकरा अबैत देखिकय हनुमान्जी एकटा गाछ हाथ मे लैत ललकारलनि (लड़लनि) आर ओकरो मारिकय महाध्वनि (बड़ी जोर) सँ गर्जना कयलनि॥४॥
दोहा :
किछु मारल किछु मरदि देला किछु मिलेला धरि धूरि।
किछु पुनि जाय पुकार करय प्रभु बानर बल भूरि॥१८॥
भावार्थ:- ओ सेना मे सँ किछु केँ मारि देला, किछु केँ मसैल देला आर किछु केँ पकड़ि-पकड़िकय धूरा मे मिला देलाह। किछु तैयो वापस जाय केँ पुकार कयलक जे हे प्रभु! बानर बहुते बलवान् अछि॥१८॥
चौपाई :
सुनि पुत्र वध लंकेश रिसायल। मेघनाद बलवान पठायल॥
मारिहें जुनि बेटा बान्हे ओकरा। देखी कहाँक छी कपि तेकरा॥१॥
भावार्थ:- पुत्र केर वध सुनिकय रावण क्रोधित भऽ उठल आर ओ (अपन जेठ पुत्र) बलवान् मेघनाद केँ पठेलक। (ओ कहलक जे -) हे पुत्र! मारिहें नहि, ओकरा बान्हिकय अनिहें। ओहि बंदर केँ देखल जाय जे कहाँ के छी॥१॥
चलल इंद्रजीत अतुलित जोधा। बंधु निधन सुनि ओकरो क्रोधा॥
कपि देखल दारुण भट आबैत। कटकटाइत गर्जैत ओ धावैत॥२॥
भावार्थ:- इंद्र केँ जीतनिहार अतुलनीय योद्धा मेघनाद चलल। भाई केर मारल जेनाय सुनि ओकरो क्रोध आबि गेल छलैक। हनुमान्जी देखला जे एहि बेर भयान योद्धा आयल अछि। तखन ओ कटकटाकय गर्जला आर दौड़ला॥३॥
अति विशाल तरु एक उपाड़े। बेरथ कयल लंकेश कुमारे॥
रहल महाभट ओकरा संगे। धरि धरि कपि मर्दथि निज अंगे॥३॥
भावार्थ:- ओ एक बहुत पैघ गाछ उखाड़ि लेलनि आर (ओकर प्रहार सँ) लंकेश्वर रावणक पुत्र मेघनाद केँ बिना रथ केँ कय देलनि। (रथ केँ तोड़िकय ओकरा बेरथ कय देलनि।) ओकरा संग जे बड़का-बड़का योद्धा छल ओकरो पकड़ि-पकड़िकय हनुमान्जी अपन शरीर सँ मसलय लगलाह॥३॥
सबकेँ ढालि ओकरा पर छुटला। मानू भिड़ल गजराज ओ युगला॥
मुक्का मारि चढ़े तरु जाय। ताहि एक क्षण मुरुछा आय॥४॥
भावार्थ:- ओकरा सबकेँ मारिकय फेर मेघनाद सँ लड़य लगलाह। (लड़ैत ओ एहेन बुझाइत छलाह)मानू दू गजराज (श्रेष्ठ हाथी) भिड़ गेल हो। हनुमान्जी ओकरा एक मुक्का मारिकय वृक्ष पर जा चढ़लाह। ओकरा क्षणभरिक लेल मूर्च्छा आबि गेलैक॥४॥
उठि बहुरि कयल बहु माया। जीति न सकय प्रभंजन जाया॥५॥
भावार्थ:- फेर उठिकय ओ बहुते माया रचौलक, परंतु पवन केर पुत्र ओकरा सँ जीतल नहि जाइत छथि॥५॥
दोहा :
ब्रह्म अस्त्र ओ साधलक कपि मन कयल विचार।
जौँ ने ब्रह्मसर मानैछी महिमा मिटत अपार॥१९॥
भावार्थ:- अंत मे ओ ब्रह्मास्त्र केर संधान (प्रयोग) कयलक, तखन हनुमान्जी मन मे विचार कयलथि जे यदि ब्रह्मास्त्र केँ नहि मानैत छी तऽ एकर अपार महिमा मेटा जायत॥१९॥
चौपाई :
ब्रह्मबाण कपि केँ ओ मारलक। खसितो स्वयं कपि कते संहारलक॥
ओ देखलक कपि मुरुछित भऽगेल। नागपाश सँ बान्हिकय लऽगेल॥१॥
भावार्थ:- ओ हनुमान्जी केँ ब्रह्मबाण मारलक, (जेकरा लगिते ओ गाछ सँ नीचाँ खसि पड़लाह), मुदा खसितो समय सेहो ओ बहुते रास सेना केँ मारि देलनि। जखन ओ देखलक जे हनुमान्जी मूर्छित भऽ गेला अछि, तखन ओ हुनका नागपाश सँ बान्हिकय लय गेल॥१॥
जिनक नाम जपि सुनू भवानी। भव बंधन काटय नर ज्ञानी॥
तिनक दूत कि बंध तर आबथि। प्रभु काज लेल कपि बन्हाबथि॥२॥
भावार्थ:- (शिवजी कहैत छथिन -) हे भवानी सुनू, जिनकर नाम जपिकय ज्ञानी (विवेकी) मनुष्य संसार (जन्म-मरण) केर बंधन केँ काटि दैत छथि, हुनकर दूत कहूँ बंधन मे आबि सकैत छथि? मुदा प्रभु केर कार्य वास्ते हनुमान्जी स्वयं अपना केँ बन्हबा लेलनि॥२॥
कपि बंधन सुनि निशिचर दौड़ल। कौतुक लेल सभा सब आयल॥
दसमुख सभा देखय कपि जाइ। कहि न जाइ किछु अति प्रभुताइ॥३॥
भावार्थ:- बंदर केर बान्हल जेबाक बात सुनिकय राक्षस सब दौड़ल आर कौतुक लेल (तमाशा देखबाक लेल) सब सभा मे आयल। हनुमान्जी जाय केँ रावणक सभा देखलथि। ओकर अत्यंत प्रभुता (ऐश्वर्य) किछु कहल नहि जाइत अछि॥३॥
कर जोड़ल सुर दिसिप विनीता। भृकुटि विलोकत सकल सभीता॥
देखि प्रताप न कपि मन शंका। जेना सर्प बीच गरुड़ अशंका॥४॥
भावार्थ:- देवता और दिक्पाल हाथ जोड़ि बड़ा नम्रताक संग भयभीत भेल सब रावणक भौं ताकि रहल छलाह। (ओकर रुख देखि रहल छथि) ओकर एहेन प्रताप देखिकय पर्यन्त हनुमान्जीक मन मे कनिकबो डर नहि भेलनि। ओ एहेन निःशंक ठाढ़ रहला जेना साँपक समूह मे गरुड़ निःशंक-निर्भय रहैत अछि॥४॥


text:
पहिले स्वयं प्रधानमन्त्री नरेन्द्र मोदी, ओहिके बाद भाजपाक अध्यक्ष जगत प्रकाश नड्डा आओर ताहिके बाद गृहमन्त्री अमित शाह अर्थात भाजपाक केन्द्रीय नेतृत्व स्पष्ट कय रहल अछि जे मिथिला आब भाजपा लेल महत्वहीन भ' गेल अछि। जाहि तरहे भाजपा नेता द्वारा मगधके प्रति आवश्यकता सँ बेसी भाव देल जा रहल अछि तथा मिथिलाके बिसरल जा रहल अछि, कहयमे कोनो अतिश्योक्ति नहि जे भाजपा मिथिला सँ मिथिलाक लोक सँ मुहँ मोड़ने जा रहल अछि। एकटा बात आओर जे अहिके मतलब इ नहि जे हमरा-अहाँ लेल भाजपा बेजाय बनल जा रहल अछि तँ कांग्रेस, राजद, जदयू मिथिलाके हित सोचि रहल अछि। राजद, जदयू, कांग्रेस तँ पहिलेहे सँ घोषित रूपसँ मिथिला विरोधी बनल अछि। भाजपा सेहो आब मिथिला विरोधी स्टैण्ड लेबय सँ परहेज नहि कय रहल अछि। मैथिल लोकिनके आब बाहरी नेता पर विश्वास नहि करबाक चाही। मिथिलाके नेतृत्व मिथिलाके नेता करय, मैथिल करय।
मिथिलाके अनदेखी करैत भाजपाक केन्द्रीय नेता लोकिन
Labels: BJP , Central Leader , Mithila , भाजपा


text:
ओतहि प्राप्त जानकारी केर मुताबिक अगिला राष्ट्रपति लेल आडवाणी के नाम लगभग फाइनल मानल जे रहल अछि। उत्तर प्रदेश विधानसभा चुनाव केर नतीजा अएबा सँ पहिने पीएम मोदी दुई दिवसीय गुजरात दौरा पर छला। एहि दौरा केर दौरान सोमनाथ मे एक खास बैठक भेल छल, जाहिमे मोदी, शाह, आडवाणी के अलावा केशुभाई पटेल सेहो मौजूद छला। ओहि बैठक के दौरान मोदी ई संकेत देलनि कि यदि उत्तर प्रदेश मे चुनाव केर नतीजा भाजपा के मनमुताबिक होयत तेँ ओ अप्पन गुरु आडवाणी क' राष्ट्रपति पद पर देखा चाहता।
सोमनाथे से मोदी के राष्ट्रीय स्तर पर करियर शुरु भेल छल। दरअसल 1990 मे आडवाणी सोमनाथे से अयोध्या केर यात्रा शुरू केना छला आओर ओहि दौरान मोदी हुनकर रथ के सारथीक भूमिका निभेने छला। ऐहिक अलावा मोदी क' गुजरातक मुख्यमंत्री बनेबा मे सेहो आडवाणी केर अहम भूमिका रहल छल। 2002 के गुजरात दंगा लेल मोदी से जखन अटल बिहारी वाजपेयी खफा भ' राजधर्म निभेबाक नसीहत देना छलैन्ह ओहि समय सेहो आडवाणी मोदी क' वाजपेयी केर कोप सँ बचेना छलैन्ह। अपने के बता दी कि एहि बरख जुलाई मे राष्ट्रपति केर चुनाव होमै बला अछि।


text:
Bihar me community radio
बिहार में कम्यूनिटी रेडियो स्टेशन खुलत. अगर सभ किछ नीक रहल त ई कम्यूनिटी रेडियो स्टेशन समस्तीपुर मे खुलत. नहिं त राजनीतिक दांव पेंच मे ई बाढ़...पटना मे खुलि सकैत अछि. मिथिलाक नेता लोकनि के सेहो एहि लेल अपन संपर्क बैसेबाक चाही. समस्तीपुर मे खुलला सं किसान लोकनि के विशेष फायदा मिलि सकैत छनि किएक त समस्तीपुर दोसर अनाज केर संग सब्जी के उत्पादन मे बिहार मे सभसं आगां अछि. एहिठाम सं पूरा उत्तर बिहार मे सब्जी जाइत अछि. एहिठाम के लोक खेती सं किछ विशेष जुड़ल छथिन्ह. ओना तं बिहार के सवा आठ करोड़ जनसंख्या मे सं करीब सात करोड़ लोक खेतीबारी पर निर्भर छथिन्ह. मुदा ई इलाका सब्जी आओर तंबाकू के लsक दुनिया मे नाम कमौले अछि. एकर संग -संग एहि इलाका मे राजेन्द्र कृषि विश्वविद्यालय, पुसा सेहो अछि. एहि सं नव- नव शोध... खोज के फायदा सेहो जल्दीए मिलि जाएत. वैज्ञानिक लोकनिक विचार सेहो जानल जा सकैत अछि. एहि कम्यूनिटी रेडियो सं किसान भाई के खेती के संग -संग गांव घर सं जुड़ल मामला... सरकारी योजना... सरकार के तरफ सं कएल जा रहल विकासक काज के जानकारी सेहो देल जाएत. रेडियो सं ओहि इलाका के जमीन... माइट- पानि... मौसम... बुआई... कटनी.. खाद- पानि... कीटनाशक के जानकारी देल जाएत. इहो बताएल जाएत कि कोन मौसम मे कोन चीजक खेती करनाय नीक होएत. कोन फसल के खेती सं बेसि फायदा होएत. कोन चीज के बाजार कतय छै. बाजार मे केना बिक रहल अछि. कोन ठाम बेचनाय नीक रहल. ई सभ जानकारी देल जाएत.
एकरा लेल बिहार सरकार के केन्द्र सं मंजूरी आओर पाई सेहो मिलि गेल अछि. मुदा एहि मे पेंच ई छै जे ई रेडियो स्टेशन कम शक्ति वाला होएत जाही सं 15- 20 किलोमीटर के लोके के फायदा भेंट सकय छन्हि. पन्द्रह- बीस किलोमीटर सं दूर नीक सं नहिं सुनाय देत. इहे सोचि बिहार सरकार चारि जगह कम्यूनिटी रेडियो स्टेशन शुरू करय के लेल केन्द्र सरकार सं मांग करने छल. मुदा सिर्फ एकटा स्टेशनक मंजूरी मिलल . आब देखु राजनीतिक मंच पर ककरा कामयाबी मिलैत अछि आ ई स्टेशन कतय खुलैत अछि. ओना जोर तं समस्तीपुर के लेल छै.


text:
रिलायन्स इन्डस्ट्रिज
रिलायन्स इन्डस्ट्रिज लिमिटेड (आरआइएल) एक भारतीय सामूहिक नियन्त्रक कम्पनी छी जकर मुख्यालय मुम्बई, महाराष्ट्र, भारतमे अछि । रिलायन्स समुचा भारतमे ऊर्जा, पेट्रोकेमिकल्स, वस्त्र, प्राकृतिक संसाधन, खुदरा, आ दूरसञ्चारक कारोबारक मालिक छी । रिलायन्स भारतक सभ सँ बेसी मुनाफामे रहल कम्पनी आ[४]बाजार पूंजीकरणद्वारा भारतक दोसर सभ सँ पैग सार्वजनिक कम्पनी छी ।[५] रिलायन्स कम्पनी भारत सरकारद्वारा नियन्त्रित भारतीय आयल निगमक बाद राजस्वद्वारा मापण कएल जाए वला भारतक दोसर सभ सँ पैग कम्पनी छी ।[६] सन् २००७ अक्टुबर १८ कऽ दिन $१०० बिलियन बाजार पूंजीकरणक कीर्तिमान स्थापित करै वला रिलायन्स पहिल भारतीय कम्पनी बनल ।[७][८] सन् २०१७ अनुसार फोर्च्युन ग्लोबल ५०० द्वारा प्रकाशित कएल गेल विश्वक सभ सँ पैग ५०० कम्पनीमे रिलायन्स कम्पनीकें २०३अम स्थान देनए छल ।[९]
इतिहास[सम्पादन करी]
रिलायन्स के स्थापना १९६६ मे भारतीय उद्योगपति धीरूभाई अम्बानी द्वारा कएल गेल छल। अम्बानी एक एहन मार्ग दर्शक रहल जे भारतीय शेयर बाजार के वितीय लिखित जेहन पूर्ण परिवर्तनीय डिबेन्चर सँ परिचित करौलक्। अम्बानी ओ पहिल उद्यमीसभमे सँ एक छल जे खुदरा निवेशकसभक शेयर बाजार के दिशामे आकर्षित केलक। आलोचकसभक आरोप अछि कि बाजार पूञ्जीकरण के सम्बन्ध मे रिलायन्स इण्डस्ट्रीज के उन्नति के सर्वोच्च स्थान पर लावे के श्रेय पैग मात्रा पर धीरुभाई के चतुराई सँ काम निकलवावे के क्षमता के जाइत अछि जाहीमे ओ नियन्त्रित अर्थव्यवस्था के अपन लाभ के लेल इस्तेमाल करैत छल।
यद्यपि कम्पनी के मूल व्यवसाय तेल सँ सम्बन्धित व्यापार अछि, मुद्दा हाल के वर्ष मे कम्पनी विविध व्यापारसभमे अपन हात अपनेलक्। संस्थापक के दुनु पुत्रसभ मुकेश अम्बानी आ अनिल अम्बानी के बीच गहिरा मतभेद होए के कारण सँ २००६ मे समूह के दुनु के बीच विभाजित करि देल गेल। सितम्बर २००८ मे, रिलायन्स इण्डस्ट्रीज अकेला एहन भारतीय कम्पनी छल जेकरा फोर्ब्स के "दुनिया के १०० सभसँ सम्मानित कम्पनीसभ" के सूची मे शामिल कएल गेल छल।[१०]
१९६०-१९८०[सम्पादन करी]
१९८१-२०००[सम्पादन करी]
२००१ के बाद सँ[सम्पादन करी]
शेयर होल्डिङ्ग[सम्पादन करी]
लिस्टिङ्ग[सम्पादन करी]
सञ्चालन[सम्पादन करी]
प्रमुख सहायक आ सहयोगी[सम्पादन करी]
कर्मचारी[सम्पादन करी]
पुरस्कार आ मान्यता[सम्पादन करी]
विवाद[सम्पादन करी]
२००५-२००६ मे आरआईएल के विलय[सम्पादन करी]
ओएनजीसी के साथ सम्बन्ध[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ १.२ १.३ "RIL Annual Report", RIL।
- ↑ "Reliance Industries Ltd. Share holding pattern", NDTV Profit, अन्तिम पहुँच नवम्बर ८, २०१६।
- ↑ "Reliance Industries AGM full text", अन्तिम पहुँच २१ जुलाई २०१७।
- ↑ "Top companies in India by Net Profit", Moneycontrol.com, अन्तिम पहुँच २० जुलाई २०१७।
- ↑ "Top '100' companies by market capitalisation as on July 19, 2017", bseindia.com, अन्तिम पहुँच २० जुलाई २०१७।
- ↑ "Global 500", CNN.com, अन्तिम पहुँच १४ अगस्त २०१३।
- ↑ "TCS breaches $100 billion market in m-cap; first Indian IT firm to do so"।
- ↑ "TCS market-cap more than the GDP of these countries"।
- ↑ "Fortune Global 500 list", CNN Money, अन्तिम पहुँच १४ अगस्त २०१३।
- ↑ द टाइम्ज़ ऑफ़ इंडिया
बाह्य जडीसभ[सम्पादन करी]
- आधिकारिक पृष्ठजाल
- रिलायन्स के अबाउट अस पेज
- रिलायन्स रीटेल लर्निंङ्ग के लेल वेबसाईट
- रिलायन्स रीटेल 'ए' टीम के ओकर स्थान पर लौलक्
- Deshgujarat.com पर मुकेश अम्बानी द्वारा भाषण
- मुकेश अम्बानी रिलायन्स इण्डस्ट्रीज के अध्यक्ष.
- रिलायन्स इण्डस्ट्रीज १:१ बोनस इशु के घोषणा केलक


text:
विजय झा, कहरा, सहरसा। मैथिली जिन्दाबाद! जुन ३१, २०१५.
हजारों मैथिली गीत आ कतेको रास पोथीक रचनाकार ९२ बसंत पार कय चुकल चैनपुर निवासी पं. मधुकांत झा मधुकर आइयो अपन साधना मे लीन रहैत छथि। क्षेत्रक लोक सब विद्यापति जेकाँ मधुकर बाबा केर रचित भजन श्रद्धापूर्वक गबैत अछि। लोक सब केँ बहुत दु:ख छैक जे मैथिली अकादमी आ साहित्य अकादमी द्वारा एहि क्षेत्र सँ सही हकदार रचनाकार केँ एखन धरि उचित सम्मान नहि देल गेल अछि। ओना ई सफलतापूर्वक अपन शैक्षणिक दायित्वक निर्वाह केलनि। लेकिन शुरुए सँ महादेवक भजन लिखनाय प्रारंभ केने छलाह।
वरीय पुत्र प्रा. डा. कुमर कांत झा केर मुताबिक सर्वप्रथम १९५५ मे ई स्वयंरचित समाज सौगात पुस्तक केर प्रकाशित करौलनि। ७० केर दशक मे नवीन नचारी, ७७ मे अभिनव नवीन नचारी भजन संग्रह, ८९ मे मधुकर माधुरी भजन संग्रह, २००२ मे नीलकंठ मधुकर पदावली प्रकाशित भेलनि। एकरा संगहि नारद भक्ति सूत्रक मैथिली मे अनुवाद केलनि।
ओना तऽ बाबा बहुते देवी-देवतापर मैथिली भाषा मे भजन लिखलनि, लेकिन देवाधिदेव महादेव सँ संबंधित दस हजार सँ अधिक भजन लिखने छथि। एकर अलावे कतेको रास पुस्तक हालो साल मे प्रकाशनाधीन छन्हि। कोना मनायब ना शिव के कोना मनायब ना, सखि हे रूसल छथि बमभोला हुनका कोना मनायब ना…, बाबा खबड़ि लियौ हमरी, सहित सैकड़ों भावपूर्ण भजन हिनका द्वारा रचित अछि जे आइयो बाबाधामक बाट मे कमरथुआ व शिव भक्त सब झूमि-झूमिकय गबैत आ नचैत छथि।
मैथिली साहित्य केर कतेको नामी गायक आ गायिका हिनकर रचित भजन केँ अपन सुर सँ सजौलनि अछि। १९८२ मे हाईकोर्ट केर जज भगवती प्रसाद झा, कामेश्वर सिंह दरभंगा संस्कृत विश्वविद्यालयक स्नातकोत्तर साहित्य विभागाध्यक्ष डा. पं. उदय कांत झा, सम्मानित प्राध्यापक अर्जुन झा, बैद्यनाथ मिश्र, पं. छेदी खां, पूर्व एमएलसी सह भागलपुर विश्वविद्यालयक माहेश्वरी सिंह महेश, मिथिला शोध संस्थानक तत्कालीन निदेशक आचार्य शोभाकांत जयदेव झा, एलएमएनयू दरभंगाक स्नातकोत्तर संस्कृत विभागाध्यक्ष डा. त्रिलोकनाथ झा सहित कतेको रास विद्वान् लोकनि हिनक रचना मधुकर माधुरीक संग अन्य-अन्य रचनाक भरपूर प्रशंसा केलनि अछि। मैथिलीक कतेको फिल्मकार लोकनि सेहो मिथिला मे मधुकर नामक फिल्म बनेबाक इच्छा प्रकट केलनि अछि, एहि दिशा मे प्रगति जोर पर अछि।
संपादकीय जोड़:
बाबाधामक बाट मे मधुकर बाबा लगभग दसो हजार कमरियाक हुजुम संग जखन चलैत छथि तऽ लोक सब हिनकर दर्शन व स्पर्श लेल बेहाल रहैत अछि। बाबाक दुलार जेकरा भेटैत अछि ओ अपना केँ नेहाल बुझय लगैत अछि। बाबाक एकटा विशिष्ट आदति जे वृद्ध अवस्था मे सेहो कनी-कनी दूर कमरिया सब संग पैदल चलैत बाबा बैद्यनाथक गान-बखान करैत छथि जाहि सँ थाकल-ठेहियायल बम-बंधु लोकनिकेँ नव उर्जाक प्राप्ति होइत अछि। एहि क्रम मे हमहुँ पड़ल छी, ई हम अपन विशेष सौभाग्य मानैत छी।


text:
सहरसा। 06 सितम्बर। मधेपुरा म' सौकड़ो मवेशि केर शव भेटलाक विरोध म' बजरंग दल केर कार्यकर्ता सभ शहर के पॉलिटेक्निक ढाला पर इंटरसिटी एक्सप्रेस ट्रेन क' रोकी सड़क जाम क' देलनि। जाम सँ जता आवागमन लगभग एक घंटा धरी बाधित रहक ओतहि आधा घंटा घरी ट्रेन रुकला सँ यात्री सभ परेशान भेलथि। पुलिस के पहुंचलाक बाद आओर कार्रवाई केर आश्वासन देबाक बाद बजरंग दल के कार्यकर्ता सभ शांत भेलथि।
अपने क' बता दी मधेपुरा के मुरलीगंज प्रखंडक जेसीबी नहर म' सैकड़ो मवेशि सभक शव बरामद होयबाक बाद होहिठाम भेल बवाल केँ आगि सहरसा सेहो पहुंच गेल अछि। बजरंग दल के कार्यकर्ता दोषी पर कार्रवाई करबाक मांग ल'क' मधेपुरा जिला प्रशासन केर खिलाफ खूब नारेबाजी केलनि।
कार्यकर्ता सभक कहब छल कि ऐहिक लेल दोषी लोग सभके चिह्नित करि हुनका ऊपर कार्रवाई काएल जाय नहि तेँ उग्र आंदोलन काएल जायत। कार्यकर्ता सभ प्रशासन पर मामला क' दबेबाक आरोप लगौलनि। ओनाकि प्रशासनिक अधिकारी सभक कहब छल जे शव अररिया सँ नहर के पैन म' देहा क' आएल अछि।
ट्रेन रोकबाक सूचना पर पहुँचल सदर थानाध्यक्ष भाई भरत कुमार आंदोलनकारि सभसँ बात केलनि। थानाध्यक्ष कहलनि कि प्रशासन मामला केँ छानबीन म' जुटल अछि। जे कियो दोषी हटा हुनका उनपर कार्रवाई तय अछि। मवेशि सभक शव कोना पहुंचल वरीय अधिकारी ऐहिक खुद जांच क' रहल छथि।


text:
“पश्चिमी सर्लाही मे खुलेयाम चीट भऽ रहल।”
रंजित झा, बलरा, सर्लाही चैत्र 24 गते।
एसएलसी परिक्षा मे नक्कल करबाक मामिला मे मिथिला मधेश केर ८ टा जिल्ला बेसिये बदनाम अछि। एकर दुष्परिणाम क्षेत्र आ राष्ट्र दुनु लेल भविष्य मे गम्भीर स्थिती ठार कय सकैत अछि। भविष्य मे सर्टिफिकेट घर मे राखि बेरोजगार बनेवाक स्थिती सेहो सृजित होयबाक अवस्था बनि सकैत अछि। राजर्षि जनक सन विद्वान्, गार्गी सन विदुषी केर जन्म देमयवला ज्ञानभूमि मिथिला केर शिक्षाक वर्तमान स्थिती देखि अपना-आप मे लाजक अनुभूति सेहो होएत अछि। नेपालक सर्लाही जिल्ला केर क्षेत्र नं. ६ स्थित परीक्षा केन्द्र सभ मे खुलेआम तरीका सँ चीट कैल जा रहल अछि। सर्लाही जिल्ला केर बलरा स्थित रामसखी मोहित सिँह जनता उच्च मा. वि. परिक्षा केन्द्र चीट करबाक मामला मे अग्रस्थान मे देखा रहल अछि। एहि विद्यालय केँ पहिल बेर परीक्षा केन्द्र बनाओल गेल अछि।
स्रोतक मुताबिक एहि परीक्षा केन्द्र मे महिला सुरक्षा गार्ड द्वारा महिला परीक्षार्थी सब केँ बिना कोनो चेक जाँच केने परीक्षा भवन मे प्रवेश कराओल जाएत अछि। एहि परीक्षा केन्द्र मे अर्नाहा मा. वि., अचलगढ मा.वि. आर रामनगर बहुअर्वा मा. वि. केर एसएलसी परीक्षार्थी लोकनि जाँच दय रहल अछि।
तहिना दोसर परीक्षा केन्द्र गडहिया मा. वि. मे स्रोत सँ भेटल जानकारी मुताबिक सुरक्षाकर्मी सबकेँ नाम लेल मात्रे राखल गेल अछि। खुलेआम चीट करैत देखलाक बादो सुरक्षा गार्ड मूक दर्शक बनि ठाढ रहैत अछि।
एम्हर रामवन मा. वि. परीक्षा केन्द्र केर स्थिती सेहो ओहने अछि। समग्र मे कहि तऽ एसएलसी परीक्षा आब नाम केर लेल मात्र आयरन गेट समान रहि गेल। नेपाल मे बिगडल राजनितिक अवस्था केर प्रत्यक्ष प्रभाव एहि परीक्षा मे देखल जा रहल अछि। खुलेआम चीट सँ पास भेल परीक्षार्थी देश ओं समाजक लेल भविष्य मे केहन अवस्था लाओत तकर अंदाज लगायब कठिन अछि। देश मे बेरोजगारी सृजना तऽ हेब्बे करत, एहन परीक्षार्थी सर्टिफिकेट घरहि मे टांगि बौआयत ताहि दिस नेपाल सरकार, सम्बधित निकाय संगहि अभिभावक लोकनिक ध्यान जायब जरुरी बुझैछ।


text:
बिन्देश्वर ठाकुर, दोहा, कतार। जनबरी ३०, २०१६. मैथिली जिन्दाबाद!!
“मातृभाषाक जगेर्णा हमरासबहक प्रेरणा” मूल नाराक संग पैछला ६ मास सँ निरन्तर रुपमे आयोजना होइत आबि रहल मैथिली काव्यक बैसार अन्तर्गत केर कार्यक्रम, ‘साँझक चौपारि पर’ केर छठम मासक बैसार काल्हि २९ जनबरी शुक्र दिन ३९ बलदिया कैम्प सनैया – दोहा (कतार) मे संपन्न भेल अछि।
जहिना छठम मासक छठम आयोजन – तहिना एकर विशेषता जगज्जननी सियाक विशेष कृपा सँ भेल। मैथिली आ मिथिलाक सुप्रसिद्ध प्रणेता – स्रष्टा – साहित्यकार आ हेल्लो मिथिला सँ देश-विदेश सर्वत्र अलख जगौनिहार धीरेन्द्र प्रेमर्षि स्वयं एहि कार्यक्रम केर मुख्य अतिथि छलाह।
आयोजन समिति व संयोजनकर्ता सब केओ अपन आदर्श आ प्रेरणाक स्रोत मार्गदर्शक केँ एना सदेह उपस्थिति पाबि धन-धन्य छलाह।
कार्यक्रममे कतारक मैथिल सर्जकसब द्वारा आदरणीय श्री प्रेमर्षि जी केँ दोसल्ला ओढा’ सम्मान सेहो कएल गेल । संगे चीर स्मरण लेल सप्रेम किछु मायाक प्रतीक रूप भेंट-उपहार सेहो देल गेल । विस्तार सँ खबैर बाद मे पठेबाक बात कहि सब केओ एहि आयोजन विशेष केर आनन्द कार्यक्रमक समापन भेलाक बादो लैत रहलाह।


text:
विप्लवसे गौरीगंगामे दिनके प्रदर्शन
पहुरा समाचारदाता
मसुरिया, २ असार । प्रतिबन्धित (विप्लव) नेतृत्वके नेपाल कम्युनिस्ट पार्टी कैलालीमे दिनके प्रदर्शन करले बा । राष्ट्रियताके पक्षमे एक्यवद्धता जनैटी गौरीगगा ८ बढैपुरमे सोम्मार दुपहरके पेलेकार्ड सहित प्रदर्शन करल हो ।
नगर कमिटी गौरीगंगाके आयोजनामे भारतके पक्षमे काम कैना राष्ट्र घाती सरिता गिरीके विरोधमे प्रदर्शन करल (नेकपा)के नगर सचिव साजन बटैलै । रुकुम पश्चिमके घटना, अमेरिकामे हुइल रंगभेद ओ एमसिसिके विरोधमे पार्टीके विरोध रहल कहटी सरकारसे जनतासे अनुभुति राष्ट्रिय एकताके कामसे वैदेशिक हस्तक्षेप हुइना राष्ट्र विरोधी सम्झौता करे लागल ओरसे निरन्तर विरोध जारी रहना बटैले बाटै ।
प्रतिबन्धित पार्टीके विरोध प्रदर्शनके क्रममे प्रहरीके उपस्थितसे रियालिमे सहभागी करिब ३०/३५ जाने विप्लवके कार्यकर्ता तितरबितर हुइल रहिट ।


text:
किसलय कृष्ण, सहरसा। अगस्त १८, २०१५. मैथिली जिन्दाबाद!!
मिथिलाक पावन प्रांगण मे प्रधानमंत्री नरेन्द्र मोदीक स्वागत आयोजकवर्ग द्वारा पूर्ण मिथिला पद्धति सँ कैल गेल। एयरपोर्ट पर मखानक माला सँ पीएम केर स्वागत करबाक लेल छातापुर सँ विधायक नीरज कुमार सिंह उर्फ बबलू द्वारा भेल। ओतहि लाखों लोकक अपार जनसमूहक सोझाँ सजल-धजल मंच पर मिथिला संस्कृति उच्च प्रतीक चिह्न पाग पहिराबैत प्रधानमंत्री केँ स्वागत केलनि सहरसा विधायक आलोक रंजन झा, उजियारपुर सांसद नित्यानन्द राय आ सहरसा जिला भाजपा अध्यक्ष मदन प्रसाद।
पुन: नव-निर्वाचित विधान परिषद् सदस्य नुतन सिंह द्वारा मंच पर प्रधानमंत्री मोदी केँ फेर सँ एकटा विशाल मखानक माला पहिराकय भाव-विभोर कय देल गेलनि। एहि अवसर पर संपूर्ण मिथिला मे अत्यन्त उच्च आस्था सँ पूजल जायवाली देवी ‘माँ उग्रतारा भगबती’क स्वरूप केर एकटा प्रतिमूर्ति आ मिथिला चित्रकला सँ सजल दोपटा सेहो प्रधानमंत्री के भेंट कैल गेल। एतबा नहि, प्रधानमंत्री मोदी केर खास स्वागत मे पियल जायवला पानिक बोतल पर पर्यन्त प्रधानमंत्री मोदीक सुन्दर ओजस्वी तस्वीर उकेरिकय प्रस्तुत कैल जेबाक महत्वपूर्ण कार्य आयोजकवर्ग द्वारा कैल गेल।
एतेक मधुर भाव आ हृदयक गहिंराई सँ स्वागत-सम्मान होइत देखि प्रधानमंत्री मोदी विभोर होइत अपन संबोधनक शुरुआते मे कहला जे “हम मिथिला भूमि मे आबि, हम गद्गद् छी। अहाँ सब केर बेर-बेर प्रणाम!” एतेक सुनिते उपस्थित जनसमुदाय मे बड पैघ उर्जाक संचरण भेल आ विशाल जनसमूह द्वारा थोपड़ी आ जयकाराक गड़गड़ाहट मे प्रधानमंत्री अपन आगाँक बात पूरा केला। विदित हो जे एहि सँ पूर्वो अपना केँ प्रधानमंत्रीक उम्मीदवारक रूप मे जहिया प्रस्तुत करैत नरेन्द्र मोदीजी आयल छलाह तहियो एहि क्षेत्रक जनता द्वारा किछु यैह तरहक विशिष्ट मिथिलांग सहित हुनकर भव्य स्वागत कैल गेल छलन्हि।
वर्तमान समय बिहार मे निश्चित तौर पर परिवर्तनक एकटा वयार चलि रहल छैक। कारण विद्यमान् सरकार केर किछु गतिविधि सँ प्रदेशक जनता मे असंतोष तऽ छहिये, पैछला समय भाजपा सँ गठबंधन तोड़ि लालू संग नव गठबंधन जोड़बाक बात केँ अधिकांश जनता नकारि सेहो देने छैक। आब अन्तिम सत्य तऽ चुनावक बादे पता चलत, धरि वातावरण मे मोदीक प्रभाव किछु पूर्वहि समान आइयो ओहिना बनल छैक। खास कय तखन जखन केन्द्र मे सेहो मोदीक मजबूत सरकार केर शासन विद्यमान् छैक।


text:
नवका- पुरनका लेख सर्च करु...
उच्चैठ मे विद्यापति स्मृति पर्व समारोह
मिथिलाक पावन धरती पर एकटा पवित्र स्थल मे सं एक उच्चैठ भगवती स्थान...दुर्गास्थान मे मैथिली गीतनादक बयार बहय वाला अछि. मधुबनी जिला के बेनीपट्टी के पास उच्चैठ मे रविदिन 27 मार्च के विद्यापति स्मृति पर्व समारोह होबय जा रहल अछि.
विद्यापति स्मृति पर्व समारोह मैथिली अकादमी पटना के तरफ सं भ रहल अछि. एहि समारोह मे
उप मुख्यमंत्री... एमपी... एमएलए... आओर दोसर बड़का-बड़का नेता के सेहो आबय के उम्मीद छनि. मिथिलाक पैघ-पैघ विद्वान लोकनि सेहो उपस्थित रहताह.
उच्चैठ... दुर्गास्थानक ई भगवती मंदिरक प्रांगन हमहुं गेल छी. मन प्रसन्न भ जाएत अछि. एहि ठाम ई समारोह भेलाह सं माहौल एकटा दोसरे रंग लेने रहत. लोक सभ के गीतनाद के संग भगवती दर्शन के अवसर सेहो मिलतन्हि.
एहि विद्यापति स्मृति पर्व समारोह मे मिथिलाक तमाम पैघ कलाकार आबि रहल छथिन्ह. पैघ कलाकार मे कुंजबिहारी मिश्र... रंजना झा... रामबाबू... भगवान बाबू झा... अरविंद कुमार झा... स्नेहा सोनी... मधु झा आओर नंदजी शामिल छथिन्ह.
अगर अहां सभ मिथिला मे छी... दरभंगा... मधुबनी मे छी तं एहि कार्यक्रम के मिस नहि करु. एहन मौका बड़ कम मिलय छै... एहिठाम काव्यपाठक आयोजन सेहो भ रहल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सेन्ट्रल मार्किट प्रोजेक्ट
सेन्ट्रल मार्किट प्रोजेक्ट तीनटा गगनचुम्बी इमारतसभक कम्प्लेक्स छी, जे “अधिक उंच” आ अबु धाबी, संयुक्त अरब एमिरेट्स मे अछि। [२] तीन टावरसभक निर्माण २०१० मे समाप्त करवाक लेल निर्धारित कएल गेल छल, मुद्दा २००९ कऽ वित्तीय संकट २०१४ मे ई परियोजना कऽ पूरा होमएके तारीखसँ धक्का द देलक। कम्प्लेक्समे दुइटा मल, आ दुइटा मैरियट होटेल सेहो शामिल अछि।
बुर्ज मोहम्मद बिन रशीद[सम्पादन करी]
ट्रस्ट टावर[सम्पादन करी]
होटल टावर[सम्पादन करी]
सन्दर्भ सामग्रीसभ[सम्पादन करी]
- ↑ "Aldar Properties"।
- ↑ "Burj Mohammed Bin Rashid", Emporis.com, अन्तिम पहुँच २०१६-०५-०५।


text:
— आभा झा।
मिथाला में_घटक_केर_महत्व
अपन मिथिला में घटक हुनका कहल जाइत अछि जे वर आ कन्या के विवाह ठीक करय लेल मध्यस्थता के काज करय छथिन। जेना किनको बेटा या बेटी विवाह करय जोगर छथिन तऽ हुनकर विवाहक प्रस्ताव लऽ जे कियो व्यक्ति जाय छथिन हुनका घटक कहल जाइत छनि।घटक सामान्यतः परिवारक कुटुम्ब यथा,मामा,पीसा,मौसा आदि रहैत छथि।ओना इलाका के अन्य प्रतिष्ठित लोक के सेहो ई काज सामाजिकता के तौर पर करय पड़ैत छनि।घटक के गामे -गाम घूमय पड़ैत छलनि।ताहि दुवारे हुनका किछ टाका सेहो लोक थम्हा दैत छलखिन।गाम में किनको परिवार में घटक अबैत छलखिन तखन गामक स्त्रीगण सभक कान ठाढ़ भऽ जाइत छलनि आर काना फूसी होब लगैत छल।पूरा गाम में ई खबर फैल जाइत छल कि फलना बाबू कतऽ घटक आयल छथिन। घटक के मुख्य काज कन्या आ वर पक्षक समस्त जानकारी एकत्रित केनाइ आ ओहि जानकारी के दुनू पक्षक समक्ष रखनाइ रहैत छलनि।कोनो नीक विवाहक कथा के नीक लड़का या लड़की के परिवार लग उपस्थित कऽ संबंध स्थापित करय में घटक केर मुख्य भूमिका होइत छनि।अगर हुनकर योगदान सँ कथा नीक भऽ गेल तऽ हुनकर वाहवाही होइत छलनि मुदा कथा में कोनो तरहक त्रुटि आबि गेल तऽ घटक के दस टा लोकक बातो सुनय पड़ैत छनि।अर्थात घटक के कोनो तरहे चैन नहिं
छलनि।घटक सबके उचित सत्कार होइत छनि।घटकैती तऽ लोक नीक भावना सँ करैत अछि।घटकैती के काज बहुत कठिन आ जिम्मेदारी वाला होइत छैक। अपन मिथिला में सबहक एक दोसर सँ कोनो ने कोनो संबंध निकलि जाइत छैक।घटकैती वर आ कन्या पक्षक लेल पुण्यक काज होइत छैक। कतेक ठाम घटकैती के कारण विवाहक नीक कथा नहिं होइत छल।एहि घटक केर चक्कर में कतेको वर आ कन्या पक्ष ठकाइतो छथि।अपने संबंधिक अपन लोक के डाका दऽ दैत छलखिन। आब तऽ घटकैती के काज इन्टरनेट के माध्यम सँ होइत छैक।
जय मिथिला जय जानकी 🙏🙏
आभा झा (गाजियाबाद)


text:
सन्दर्भ: शखड़ेश्वरी भगवती शक्तिपीठ दर्शन (पोथी)
लेखक: श्याम सुन्दर यादव, सप्तरी (मिथिला), नेपाल
राजविराज सँ करीब १५ किमी दक्षिण नेपाल-भारत सीमा पर अवस्थित अत्यन्त रमणीय स्थल जतय साक्षात् ‘सखड़ेश्वरी भगवती’ विराजमान छथि, जतय नेपाल आ भारत केर विभिन्न ठाम सँ नित्य सैकड़ों-हजारों पर्यटक देवीक विशेष दर्शन लेल अबैत अछि आ मान्यता अनुसार सब कियो मनोकामना माँगि भगवती सँ आशीर्वादित होइत पुन: अपन घर प्रस्थान करैत अछि। ई नेपालक मिथिलाक जानकी मन्दिरक बाद एकटा सर्वाधिक लोकप्रिय पर्यटन स्थल आ दर्शनीय स्थल, आस्थाक केन्द्र केर रूप मे स्थापित अछि।
मिथिला मे घरे-घर कुलदेवीक पूजा होइत अछि। मिथिलाकेँ शक्तिपीठ – तंत्रपीठ मानल जाइत अछि। ताहि पर सँ कोनो मन्दिरक विशेषता ओतय स्थापित मूर्ति आ निर्मित मन्दिरक संग-संग निहित आस्था सर्वाधिक महत्वपूर्ण विषय मानल जाइत अछि। सखड़ेश्वरी भगवतीस्थान केँ शक्तिपीठ केर रूप मे अपन पोथी मे वर्णन कएने श्याम सुन्दर यादव लिखैत छथि:
“विश्वक सर्वोच्च शिखर सगरमाथा (माउन्ट एवरेस्ट) अञ्चलक मुख्यालय राजविराज थिक। संगहि सप्तरी जिलाक मुख्यालय सेहो राजविराज मे पड़ैत छैक। राजविराजसँ ११ किलोमीटर दक्षिण मे अवस्थित छिन्नमस्ता गा.वि.स. मे पड़ैत अछि, शखड़ेश्वरी छिन्नमस्ता भगवती शक्तिपीठ। आदिशक्ति स्वरूपा देवी शखड़ेश्वरी भगवती सप्तरी जिलेटा नहि पूर्वाञ्चलकेँ चिन्हबइवला महत्वपूर्ण धार्मिक-स्थल थिक।”
एहि मन्दिर मे भगवतीक पूजा-पाठ धूप-आरती तांत्रिक विधान सँ नित्य एहिठामक पूजा-पाठ केर अधिकारी परिवार द्वारा कैल जाइत अछि। एहि ठामक भगवती वन्दना जे अत्यन्त लोकप्रियता हासिल कएने अछि, पोथी मे जिक्र कैल अनुरूप निम्न अछि, एकर रचयिता श्रीमती मीना ठाकुर छथि।
जय जगदम्बे शखड़ेश्वरी मैया
द्वार अहाँ के अएलहुँ हे!
धूप दीप नैबेद्य थार धए
अड़हुल फूल चढेलहुँ हे!!
त्रिशूलधारिणी सिंहवाहिनी
खड्ग खपड लए दुष्ट संहारिणी।
मूण्डमाल धारण कय मैया
छिन्नमस्ता नाम धरेलहुँ हे॥
शुम्भ निशुम्भ असुर संहारिणी
रूप अलौकिक दूरितिहारिणी।
महिषासुर मर्दन कय मैया
शक्तिरूप देखेलहुँ हे॥
मन दु:खहारिणी दुर्गतिनाशिनी
भक्तक रक्षक त्रिभुवनधारिणी।
दु:खहारिणी जगतारिणी मैया
महिमा सुनि हम अएलहुँ हे॥
जय जगदम्बे….
मन्दिर मे स्थापित भगवतीक मूर्ति मे माथ नहि होएबाक कारण भगवतीक नाम छिन्नमस्तिका देवीक रूप मे सेहो प्रचलित अछि, मुदा एहि ठामक पुरान-प्रचलित नाम शखड़ेश्वरी भगवती आइयो ओतबे लोकप्रिय अछि। मन्दिर केर स्थापना कहिया भेल, ताहि विषय मे कोनो ठोस जानकारी उपलब्ध नहि अछि। इतिहासविद् हरिकान्तलाल दास केर अनुसार मन्दिरक स्थापना कर्णाटवंशी राजा शक्र सिंह केर समय मे भेल मानल जाइत अछि। राजा शक्र सिंह जिनक राजधानी सिम्रौनगढ मे छल, जेकर अवशेष आइयो धरि जीर्ण अवस्था मे बारा जिला मे उपलब्ध अछि, हुनकर दोसर नाम शिव सिंह सेहो छल। मान्यता अनुरूप जखन राजा शिव सिंह अपन पुत्र हरिसिंह देव केँ राज्य सौंपि वानप्रस्थ आश्रम मे रहबाक लेल सप्तरी (कोसी नदीक कछेर पर अवस्थित) मे आबि रहय लागल छलाह तऽ हुनकहि स्वप्न मे भगवती त्रिशूल गाड़ल स्थान आ ताहि ठाम मूर्ति होयबाक दर्शन करौने छली, आ ताहि अनुसारे राजा शिव सिंह केँ ओहि स्थल केर अन्वेषण करबा मे सहयोग सेहो भेटलनि। मन्दिर सँ ५ किलोमीटर उत्तर सकरपुरा गाम अवस्थित अछि, ओतहु राजा शक्र सिंह सँ सम्बन्धित पौराणिक अवशेष आइयो विद्यमान् अछि। बाद मे राजेन्द्र विक्रम शाह (राजा) सहित भारतीय रेल मंत्री ललित नारायण मिश्र, राजा विरेन्द्र तथा अन्यान्य सामर्थवान व्यक्तित्व द्वारा भगवतीक मन्दिर केर जीर्णोद्धार तथा व्यवस्थापन आ रख-रखाव आदि लेल सहयोग कैल गेल।
सर्वस्वरूपे सर्वेशे सर्वशक्तिसमन्विते
भयभ्यस्त्राहि नो देवि दूर्गे देवि नमोस्तुते!!


text:
गीताक तेसर बेरुक स्वाध्याय
(निरंतरता मे – अर्जुन द्वारा श्रीकृष्ण केर शरण ग्रहण करैत गाण्डीव पटैक युद्ध नहि लड़बाक घोषणा सहित आगाँ उचित-अनुचित केर मार्गदर्शन हेतु निवेदन उपरान्त….)
भगवान् कहैत छथिन – “अर्जुन अहाँ ओकरा लेल शोक कय रहल छी जे शोक करय योग्य अछिये नहि। तैयो अहाँ बुद्धिमान समान बात कय रहल छी जे सच मे ज्ञानी होइछ ओ नहि तऽ सजीव लेल नहिये निर्जीव लेल एना शोक करैत अछि। एना नहि भेलैक जे हम आइ सँ पहिने एतय नहि रही, वा अहाँ वा ई राजा लोकनि एतय नहि छलाह। आर एहनो नहि जे एकर बाद हम सब फेर सँ नहि आयब एहि लोक मे।”
भगवान् स्पष्टतः शरीरक अवस्थिति पर नहि वरन् एहि शरीरक भीतर ओहि सूक्ष्म शरीर केर बात कय रहला अछि जे वास्तव मे एकटा अदृश्य तत्त्व थीक, जेकरा आत्मा कहल जाएछ। भगवान् आगाँ कहैत छथिः
“जहिना शरीर मे बाल्यावस्था (बचपन), जवानी आर बुढापा अबैछ तहिना एहि शरीरक तत्त्व ‘आत्मा’ लेल विभिन्न शरीर धारण करब अछि। धीर पुरुष ताहि कारण एहि मृत्यु सँ अधीर नहि बनैछ।”
स्पष्ट छैक – एहि शरीर मे पर्यन्त विभिन्न अवस्था अबैछ। बच्चा स्यान बनि जाएछ। पुनः प्रौढ आर वृद्ध बनि जाएछ। एकटा उमेर केर मृत्यु सँ केकरो कोनो प्रकारक क्षोभ नहि होएत छैक। प्राकृतिक कारण होइछ बढनाय। तखन मृत्यु एहि शरीरक अन्त भेल आर ओ बहुत भयावह प्रतीत होइछ।
अर्जुन एहि युद्ध मे अपन स्वजन-गुरुजन केँ नहि मारबाक बात कहलनि। ओ राज्यसुख वा भोग केँ खून सँ कलंकित होइत देखलनि। भीख माँगब उचित मानलनि। युद्ध सँ साफ इनकार कय देलनि। तथापि अपना केँ शिष्य मानि भगवान् कृष्ण सँ मार्गदर्शन करबाक लेल कहैत छथि, तखन भगवान् हुनका सबसँ पहिने यैह कहब शुरु करैत छथि जे अहाँ असमय मे बेकारक चिन्ता – अनावश्यक शोक व पीड़ा सँ ग्रसित भऽ रहल छी…. तैयो बुद्धिमान जेकाँ बात गढि रहल छी। असल ज्ञानी एहि सब सँ कखनहु विचलित नहि होइत अछि। उदाहरण सेहो स्पष्टे अछि। बच्चा अवस्था मैर जाएछ, ताहि लेल कोनो चिन्ता वा दुःख नहि। जवानी मे तऽ आरो भोगे-भोगक लिलसा आ ओज रहैछ, मुदा ओहो मैर जाएछ, तेकरो लोक सहज रूप मे लैछ। वृद्धावस्था उपरान्त जीर्ण शरीर आ तेकर अन्त निश्चित अछि। तहिना आत्मा द्वारा नव शरीर धारण करब निश्चित बुझू। गीता मे मूल तत्त्वज्ञान बस यैह किछु श्लोक मे निहित अछि। देखू आगूः
“गरम लागब वा ठंढा लागब, दुःख या सुख – ई सबटा इन्द्रिय केर ओकर विषय सँ संसर्ग भेला पर उत्पन्न होइछ। एहि सबहक एकटा आरम्भ छैक तऽ निश्चित समयावधि उपरान्त अन्त सेहो छैक। ई सब स्वभाववश क्षणिक होइत अछि। एकरा सबटा केँ गंभीरता सँ झेलू हे अर्जुन!”
अर्जुन केँ द्वंद्व मे हम सब देखलहुँ। ई द्वंद्वक फंद केँ सीधासीधी भगवान् इन्द्रिय आर ओकर संसर्गक विषय कहैत क्षणिक अवस्था अनुरूप बता देलनि। ई भाव रूप मे आयत आ फेर स्वतः जायत। आगाँः
“ओ धीर पुरुष जे दुःख आर सुख मे सम रहैत अछि, जेकरा ई सब अवस्था कनेकबो विचलित नहि करैत छैक, वैह मात्र अमरता केँ प्राप्त करैत अछि हे अर्जुन!”
नासतो विद्यते भावो नाभावो विद्यते सतः।
उभयोरपि दृष्टोऽन्तस्त्वनयोस्तत्त्वदर्शिभिः॥१६॥
असतः भावः न विद्यते सतः अपि अभावः न विद्यते तत्त्वदर्शिभिः तु अनयोः उभयोः अन्तः दृष्टः।
असत् कहियो नहि रहैछ। सत् केर अभाव नहि अछि। एहि तरहें एहि दुनू तत्त्वकेँ तत्त्वज्ञानी द्वारा देखल गेल अछि।
इतय श्रीकृष्ण द्वारा सत् आर असत् केर प्रयोग कैल गेल अछि। निरंतरता मे एहि तत्त्वज्ञान केँ बुझबाक आवश्यकता अछि। सत् यानि जेकर स्वरूप सदिखन एकसमान रहैछ, असत् जे क्षणिक आर कखनहु एकरूपता बरकरार नहि रखैछ तेकरा बोध करबैत अछि। एहि तरहें एहि दृष्टिगोचर संसार मे सब किछु परिवर्तनशील केँ असत् सँ जोड़ल गेल अछि। लेकिन ओ तत्त्व जे कदापि परिवर्तनशील नहि अछि, तेकर सत् कहल गेल अछि, जेना आत्मा।
कृष्ण स्पष्ट करैत छथिः
अविनाशि तु तद्विद्धि येन सर्वमिदं ततम्।
विनाशमव्ययस्यास्य न कश्चित्कर्तुमर्हति॥१७॥
ओ तत्त्व जाहि सँ ई समस्त वस्तुस्थिति निहित अछि से अविनाशी अछि। ओहि अव्यय (अविनाशी तत्त्व) केँ कियो नाश नहि कय सकैत अछि। निश्चिंत होइत से बुझि जाउ हे अर्जुन!
अन्तवन्त इमे देहा नित्यस्योक्ताः शरीरिणः।
अनाशिनोऽप्रमेयस्य तस्माद्युध्यस्व भारत॥१८॥
एहि नाशरहित अप्रमेय नित्यस्वरूप जीवात्मा केर ई सब शरीर नाशवान् कहल गेल अछि, तैँ हे अर्जुन अहाँ युद्ध करू।
चूँकि अर्जुन मे स्वजन प्रति मोह उत्पन्न भेल अछि, ओ अज्ञानतावश भ्रमरूप मे जीवक स्वभाव गुणे भेल अछि, तेकरा फरिछाबैत भगवान् कृष्ण निर्णय दैत कहि देलनि जे बस अहाँ युद्ध करू। आगु आरो फरिछाबैत छथिः
य एनं वेत्ति हन्तारं यश्चैनं मन्यते हतम्।
उभौ तौ न विजानीतो नायं हन्ति न हन्यते॥१९॥
जे एहि आत्मा केँ मारयवाला बुझैत अछि वा जे एकरा मरल मानैत अछि, ओ दुनू अबुझ अछि; कियैक तऽ आत्मा वास्तव मे नहिये केकरो मारैत अछि, आर, नहिये केकरो द्वारा मारल जाएत अछि।
न जायते म्रियते वा कदाचि-
न्नायं भूत्वा भविता वा न भूयः ।
अजो नित्यः शाश्वतोऽयं पुराणो
न हन्यते हन्यमाने शरीरे ॥२०॥
ई आत्मा कोनो काल मे पर्यन्त न जन्म लैत अछि, नहिये मरैते अछि; आ नहिये ई पहिने नहि होमयवला सेहो नहि अछि, कियैक तऽ ई अजन्मा, नित्य, सनातन आर पुरातन अछि। शरीरक मरलो पर ई नहि मरैत अछि।
गीता मे सबसँ गूढ ज्ञान एहि अध्याय मे छैक। लोकक दिमाग केँ लटपटाबयवला हिस्सा वास्तव मे एत्तहि छैक। भगवान् अर्जुनक बुद्धमत्तासँ भरल बहुत बात सुनि चुकल छथि। आर आब हुनकर बेर छन्हि जे शिष्य केँ मार्गदर्शन करता। एतय नितान्त अर्जुनहि केर भाव मे हम सब रहब तऽ शायद बुझय मे आबि सकत। हमहुँ प्रयासरत छी, बात बुझी। नहि तऽ बाबा-पोताक दृष्टान्त जे बेर-बेर पढू, कम सँ कम भितुरका स्याहपन तऽ जरुरे साफ होयत। अस्तु!
हरिः हरः!!